
POVEŞTI POPULARE ROMÂNEŞTI 


Frunzuliţa şi Sodomul Pământului 


A FOST ODATĂ ca niciodată, că dacă n-ar fi, nu 
s-ar povesti, când se potcovea purecele cu nouăzeci şi 
nouă de ocale de plumb la un picior şi zbura în cer şi 
spunea că-i uşor, a fost un împărat ce avea trei fete; 
pe una o chema Smărăndiţa, pe cea de-a doua Lenuta, 
pe cea de-a treia Frunzuliţa. 

În fine, trăi împăratul până la adânci bătrâneţe 
numai cu fetele sale, că împărăteasa o pierduse mai 
de mult. Se apropia timpul să moară împăratul. 
Chemă fetele lângă pat, şi ele, îngenunchind lângă 
patul lui, spuseră: 

— Da, tată, la ce ne chemaşi? 

— Uite, tată, la ce vă chemai: să ştiţi că trebuie 
să mă sfârşesc şi eu, să mă duc după mama voastră, 
că mă cheamă la mormânt; voi să fiţi cuminţi şi bune 
la suflet cum aţi fost până acuma, să trăiţi împreună. 

—Da, tată! 

— Aveţi trei palate, fiecare câte unul. Dar nu mai 
staţi aici, pe locul ăsta. Plesniţi cu biciul în patru să vă 
faceţi câte un măr, o pară şi o nucă din palate, şi să 
plecaţi în lume. Mai aveţi un frate care se numeşte 
Sodomul Pământului; să-l căutaţi în lung şi în lat, 
până veţi da de el, şi acolo toţi să trăiţi frăţeşte. 

După ce tăcu o vreme, împăratul continuă: 

— Tu, Smărăndiţa cea mare! 

—Da, tată! 

— Să păzeşti o noapte la mormântul meu. Să iei 
arma în spinare, să mă păzeşti la mormânt. 

—Da, tată! 

— Tu, Lenuţo, a doua seară după înmormântare. 

—Da, tată! 

— Tu, Frunzuliţo, a treia. 


—Da, tată! 

Nu mai trecu mult, dete capul pe spate şi muri 
împăratul. 

Prima seară după înmormântare veni timpul să 
se ducă fata cea mare să-l păzească la mormânt, dar îi 
fu urât. Ce spuse? A 

— Frunzuliţă, te duci tu în locul meu? Îţi dă dada 
un galben. 

— Mă duc! 

Se îmbrăcă ea, îşi luă arma la spinare şi plecă la 
mormântul lui tată-său. La douăsprezece noaptea, ieşi 
un cal din mormânt, un cal de aramă, vărsând flăcări 
pe nas şi scântei de foc; arunca picioarele de vuiau 
toate văile. Ce făcu fata?! Lăsă arma jos, se repezi în 
spinarea lui şi se ţinu de coamă bine; el da în toate 
părţile s-o arunce jos, dar nu putu. Când se potoli din 
alergări, îi spuse: 

—Dă-te jos, Smărăndiţo! 

Nu se dădu. 

—Dă-te jos, Lenuţo! 

Nu se dădu. 

— Tu eşti, Frunzuliţo? 

—Eu sunt, tată, fiica ta a mică. 

—De tine să aibă frică oricine, tată! Să aibă frică 
oricine, zise şi pieri. 

Fata stătu până la ziuă; apoi îşi luă arma şi plecă 
acasă, unde îşi primi galbenul şi se culcă. 

La prânz o treziră surorile la masă. 

— Ce-ai văzut la mormântul tatei? 

— Nimic. 

Atunci cea mijlocie zise: _ 

— Te duci şi în locul meu, Frunzuliţo! Îţi dau şi eu 
un galben. 

—Mă duc! 

Se făcu noapte, plecă iar Frunzuliţa la mor- 
mântul lui tată-său. La douăsprezece noaptea ieşi un 
cal de argint. Ea se repezi în coama lui, se tinu de 

gâtul lui. El aruncă flăcări de foc pe nas, se izbi, lovi 
cu picioarele, nimic. 

—Dă-te jos, Lenuţo! 

Nu se dădu. 

— Tu eşti, Frunzuliţo? 

—Eu, tată! 

— Ţine seamă de ce ţi-am spus de fratele tău, 
Sodomul Pământului. Să-l găseşti unde oi şti. 

— Bine, tată. 

— Ține seamă de palate: să le faci nucă, şi pară, 
şi măr. 

—Da, tată. 

—Dă-te jos! De tine să aibă frică oricine! 

Se dădu ea jos, stătu până la ziuă, apoi plecă 
acasă. Când ajunse, o întrebară surorile: 

—Ce-ai văzut? 

—Nimic! 

Se culcă şi dormi până după-amiază. Se duse şi 
ea seara să-şi facă rândul ei. leşi un cal de aur. Ea se 
repezi în coama lui şi se ţinu bine de el. Calul începu 
atunci să arunce flăcări de foc pe nas, cu picioarele 
încercă s-o dea jos. În cele din urmă, strigă: 

— Dă-te jos, Frunzuliţo, tată! De tine să aibă frică 
oricine! Să fii mai puternică decât  Sodomul 
Pământului! 

După ce spuse acestea, se băgă în mormânt şi 
rămase acolo. 

Fata se duse dimineaţa acasă, mâncă şi se culcă. 
Se trezi a doua zi, plecă şi aduse un frizer, care le 
tunse  hbăieţeşte;  se-mbrăcară toate în haine 
bărbăteşti; luară trei cai buni; palatul celei mari îl 
făcu un măr, pe al celei mijlocii o pară şi pe-al ei o 
nucă, şi plecară. 

Se duseră ele cale lungă, fără seamăn, până 
ajunseră într-o pădure mare. 


Acolo, în pădurea aceea, deteră caii la iarbă, se 
culcară; Frunzuliţa şedea să le păzească. Şi pe când le 
păzea, se apropie un lup de ea. 

— Ahaa, am venit să vă mănânc! 

— Pe noi? 

— Pe voi! 

— Bine, lupule! Până a nu ne mânca, fii bun şi 
pune tu laba ta în palma mea. 

Puse lupul laba; ea dădu cu palma în capul lui şi-l 
omori. Işi trezi surorile şi plecară mai departe. 
Ajunseră în altă pădure. La fel se întâmplă şi acolo: 
veni un urs mormăind. 

—Şi tu venişi să ne mănânci? îl întâmpină 
Frunzuliţa, fără teamă. Pune tu, măi Martine, laba ta 
în palma mea! 

Îi dădu cu palma în cap şi-l omori. Plecară mai 
departe. Ajunseră într-un oraş mare. Ajungând acolo, 
în oraşul acela, Frunzuliţa plesni cu biciul în două 
părţi, făcu palatele cele două, ale surorilor mari. 
Veniră doi feciori de împărat, văzură fetele frumoase 
şi făcură nuntă cu Smărăndiţa şi Lenuţa. Măritându-se 
fetele cele mari, Frunzuliţa îşi luă nuca în buzunar şi 
le spuse: 

—Surorilor, v-am văzut la casa voastră, eu plec 
în lume să-mi caut fratele. Nu pot să-mi găsesc 
liniştea, până n-oi găsi pe fratele nostru, să vin cu el la 
voi. 

Şi plecă mai departe. Merse ea, merse cale 
lungă, fără seamăn, ajunse la un împărat; aici află că-i 
trebuie un băiat la bucătărie. Să ştie să-i facă 
împăratului cafea, după pofta inimii. 

Ea, îmbrăcată băieţeşte, bătu la poartă: 

—Ce doreşti, flăcăule? 

—Ce să doresc?! Ia, o slujbă la bucătărie. După 
pofta împăratului, fac cafelele. 

— Vino înăuntru. 


O puse la încercare şi făcu ea cafelele după pofta 
împăratului. 

Ei, stătu o zi, două, trei, o săptămână... 

Sodomul Pământului se logodise tocmai cu fata 
împăratului acela, şi iacătă-l vine logodnicul să facă 
nunta cu fata împăratului. 

Frunzuliţa făcu numaidecât cafelele cerute de 
împărat şi merse cu ele, să le ducă. 

Cum îl văzu pe Sodomul Pământului, îi scăpă 
tava din mână şi sparse ceştile. 

— Ce înseamnă asta? Neruşinatule! leşi afară! 
strigă împăratul. Fă alte cafele! Şi zise către Sodomul 
Pământului: L-aş băga la închisoare, dar face cafea 
foarte bună. Câţi băieţi am avut, aşa bună nu mi-a 
făcut-o nimeni. 

Frunzuliţa făcu alte cafele, veni cu ele şi scăpă 
iar tava; şi a treia oară la fel. Atunci dădu poruncă 
Sodomul Pământului: 

—Bagă-l la închisoare! 

O luară şi-o băgară la închisoare. A treia zi o 
scoaseră s-o ducă la spânzurătoare, s-o omoare. Când 
s-o scoată pe poartă afară, îi spuse Frunzuliţa: 

— Vreau să mă lupt cu tine, Sodomul Pământului! 

—Cu mine, tu?! zise acesta mirat. 

—Da! întări Frunzuliţa. 

—Păi poţi? 

—Cum să nu! 

— Ce fel de luptă? întrebă Sodomul Pământului 
pe Frunzuliţa. Cum vrei să ne luptăm: în săbii să ne 
tăiem, sau... 

—Ba în luptă dreaptă! 

—Hai să ne luptăm! 

leşiră la câmp şi se luptară amândoi. Se opinti 
Frunzuliţa şi-l băgă până la genunchi în pământ. Îl 
scoase, se opinti şi el şi-o băgă în pământ numai până 
la glezna piciorului. 


— Ce înseamnă asta? zise împăratul. Încetaţi cu 
lupta, te răpune ăsta! 

— Odată ne-a făcut mama, şi odată vrem să 
murim! îi spuse ea lui frate-său. 

Atunci se luară în braţe şi se sărutară în faţă. 

—Va să zică, tu eşti sora mea mai mică şi eu sunt 
fratele tău mai mare. 

Şi-ntrebă de surori. 

— S-au măritat amândouă. Tata a murit. Hai să te 
însor eu. Fata acestui împărat nu-i pentru tine. Să-ţi 
dau eu pe Ileana Cosânzeana, cea mai frumoasă fată 
din lume. 

— Haide. 

Se urcară într-un rădvan şi plecară amândoi. 

Ajunseră la grădina Ilenei Cosânzene. Ileana asta 
avea o pasăre care prevestea cine vine la ea. Mulţi 
flăcăi încercaseră să se ducă la Ileana, pasărea îi 
prevestea, şi ea îi omora. 

Suflă o căldură mare, Frunzuliţa, pe gură şi 
adormi pasărea în colivie, la uşa ei. Ileana dormea 
întinsă, cu paloşul pe piept, şi avea o oglindă la capul 
ei, de împietrea pe oricine care apărea lângă ea. Se 
duse Frunzuliţa, luă pasărea cu colivie cu tot şi-o 
mută în dosul casei, intră apoi înăuntru, luă oglinda şi- 
o întoarse cu spatele. 

— Treci şi sărut-o tu, Sodomule! 

Se duse Sodomul Pământului, îi luă paloşul de pe 
piept şi-o sărută. Ea, când simţi asta, sări în sus: 

— Pe mine, bărbat până acum nu m-a sărutat! 

— Te-am sărutat eu, că eşti să fii a mea! Uite, 
aici e soră-mea Frunzuliţa. 

Ileana, bucuroasă, o îmbrăţişă pe Frunzuliţa. 
Stătură cu toţii trei zile şi trei nopţi la taină, şi la 
mâncare, şi la băutură, şi-i spuse Frunzuliţa Ilenei 
Cosânzene: 

—Tu să-l iei pe fratele meu de bărbat, că-i fiu de 
împărat. 

— ÎI iau. De când îl caut şi eu, dar nu l-am găsit... 

— Am auzit că tu ai o oglindă, de vezi morţii pe 
lumea ailaltă. Aş vrea să văd şi eu pe tata şi pe mama, 
mai spuse Frunzuliţa. 

— Hai cu mine! 

Se uitară să vadă pe taică-său şi pe maică-sa. 
Frunzuliţa însă văzu pe amândouă surorile ei moarte. 
Se bătu cu pumnii în cap, strigând: 

— Surorile mele moarte! 

După ce se mai linişti puţin, o întrebă pe Ileana: 

— Am auzit că tu ai apă vie şi apă moartă. Aşa 
este? 

— Am. 

— Pune-ţi un voal des pe ochi, să nu te vadă 
lumea, şi hai să le înviem. 

Se suiră toţi trei în rădvan şi plecară în oraşul 
unde muriseră surorile lor. Ajunseră ei acolo, puseră 
apă vie şi apă moartă peste ele şi le înviară. Se 
bucurară cu toţii şi plecară acasă. 

La puţin timp după aceea, Sodomul Pământului 
se însură cu Ileana Cosânzeana. 

Într-o zi, el îi spuse Frunzuliţei: 

— Soru-mea, să te mărit şi eu pe tine. 

— Să-mi cauţi un bărbat mai tare în puteri ca 
mine, să nu-l răzbesc eu. 

— ţi caut. 

Se duse Sodomul Pământului şi-i aduse un uriaş 
care dormea pe patruzeci şi patru de paturi şi-i 
atârnau picioarele pe jos. 

— Uite, ăsta e bun pentru tine. 

Se uită ea la el; lung, mare. Se luară la luptă şi 
Frunzuliţa dădu cu el peste cap, se făcu nevăzut. 

— Ce-mi aduci tu, fratele meu?! Adu-mi unul mic, 
dar să aibă puteri mari. 

Pe cine să-i aducă?! Şi se gândi la Ghemul 
Pământului! 

Era un bărbat scund şi gros, dar frumos, 
adevărat Ghemul Pământului; avea o mie o sută şi una 
de puteri. Se apucară la luptă amândoi. Se luptară, şi- 
o aruncă acesta pe Frunzuliţa, de se dădu peste cap. 
Atunci ea îl luă în braţe, îl sărută şi-i zise: 

— Vei fi bărbatul meu toată viaţa! 

Făcură o nuntă mare, de se duse vestea în toate 
părţile. Şi au trăit cu toţii fericiţi până la adânci 
bătrâneţi. 

Povestea cocostârcului 


DEMULT, demult tare, păsările erau izolate de 
oameni în împărăţia păsărilor şi aveau ca împărăteasă 
pe bufniţă, care trecea drept cea mai înţeleaptă dintre 
ele. Într-una din zile veniră şerpii şi tăbărâră pe 
cuiburile lor. Atunci păsările se duseră la împărăteasa 
lor şi începură să se jelească: 

— Vai de noi, şi de noi! Uite, o să murim din 
cauza acestor şerpi blestemaţi! 

—Ne mănâncă puii! 

—Ne mănâncă ouăle din cuiburi! 

Se adunară păsările toate, se luptară, dar şerpii 
erau mulţi... Şi-au luat puii pe spinare şi-au stat aşa în 
văzduh, dar degeaba; şerpii erau o mulţime. 

Împărăteasa păsărilor adună sfatul ei acolo, sus, 
în slavă: 

— Ce facem? Avem să ne luptăm noi cu şerpii cât 
ne luptăm, dar nu putem sta numai în zbor. 

Atunci o ciocârlie mică spuse: 

— Eu ştiu cine ne poate scăpa pe noi de şerpi. 

— Cine? Cine, surioară?! 

— Norul Brumăriu! 

— Ei, da-i departe Norul Brumăriu, unde o fi el 
acuma, răspunse bufnița. 

— L-am văzut chiar astăzi de dimineaţă, spuse 
ciocârlia, nu este departe. 

— Dar cine să se ducă până la Norul Brumăriu ca 
să-i spună? 

Ciocârlia se găsi tot ea mai deşteaptă: 

— Uite, mă duc eu! 

Se duse la Norul Brumăriu şi-i ceru ajutorul. 

— Du-te şi spune-i împărătesei că sunt gata să 
vin, zise el. 

Când sosi ciocârlia, păsările o întrebară: 

— Ai fost, soră dragă? 

— Am fost. 

— Şi ce ţi-a spus? 

— Vine acuma. 

Şi îndată deasupra împărăției păsărilor se lăsă 
un nor negru, care începu să toarne o ploaie de 
gheaţă; şi turnă norul acesta la gheaţă, turnă, până 
dispărură toţi şerpii. Când se trezi bufnița, şerpii erau 
toţi omorâţi, iar Norul Brumăriu nicăieri... Ar fi vrut şi 
ea să-i mulţumească pentru că o scăpase de pedeapsa 
şerpilor. 

Adună iar sfatul păsăresc şi hotărâră să-i ducă 
ceva daruri. Şi împărăteasa păsărilor îl trimise pe 
cocostârc la Norul Brumăriu. 

— Vrednic te-ai arătat în lupta cu şerpii, spuse 
ea, acum te pun să te duci la Norul Brumăriu să-i duci 
daruri, drept mulţumire că a scăpat neamul păsăresc 
de şerpii cei blestemaţi. 

Cocostârcul, înclinându-se în faţa împărătesei, 
zise: 

— Mă duc! 

li dădură un sac plin cu pietre nestemate fel de 
fel; cocostârcul îl luă în spate, îşi puse nişte ciuboţele 
şi porni pe jos, spre Norul Brumăriu... Se duse, se 
duse, se tot duse, când deodată îi ieşi în cale un urs 
dintr-un zmeuriş: 

—Unde te duci, măi? 

—Ei, mă duc departe. 

— Unde departe? Şi ce ai în spate?! 

— Nici eu nu ştiu ce am în spate. 

—Cum, nu ştii ce ai în spate?! 

— Sunt trimis împărătesc şi mă duc să-i 
mulţumesc Norului Brumăriu că ne-a scăpat de urgia 
şerpilor. 

Nu stătu mult de vorbă cu el şi plecă. Şi, 
mergând pe lângă o apă, îi ieşi o vulpe inainte. 
Vulpea, mai şireată, începu să râdă de el: 

— Măi,  cocostârcule, unde te duci tu cu 
greutatea aia în spate? 

— Sunt un trimis împărătesc, mă duc să-i 
mulţumesc Norului Brumăriu. 

— Dar în sacul din spate ce ai? 

—Nu ştiu. 

— Dar ce nătărău mai eşti şi tu! Poate îţi duci în 
spate pedeapsa! Poate-i moartea în spate, şi te 
omoară tot pe tine. 

— Ce-o fi, nu ştiu! Eu trebuie numai să-l duc la 

Norul Brumăriu. 
j Se gândi cocostârcul să lase sacul jos, să caute. 
Îl lăsă, aşadar, şi vru să se uite în sac, dar, gândindu- 
se la pedeapsa care îl aştepta, luă sacul la subsuoară 
şi plecă mai departe. 

Şi se duse cocostârcul, şi se tot duse... 

Pe malul unui lac, puse jos sacul şi se duse să se 
spele. Broaştele din lac, când văzură sacul, se gândiră 
că ar fi acolo ceva de mâncare; se repeziră şi 
răsturnară sacul; atunci toate pietrele nestemate 
căzură în lac. 

Când veni cocostârcul, sacul gol! Ce să facă?! La 
împărăţia păsărilor îi era frică să se înapoieze. Căută 
el cu ciocul pe acolo, prin lac, pietrele nestemate, dar 
nu le găsi. 

Broaştele, pe de lături, râdeau toate: oac-oac, 
oac-oac! 

De necaz, începu şi el să prindă broaşte şi să le 
înghită. 

Şi de atunci se spune că, unde este lac, acolo se 
duce şi cocostârcul să caute broaşte, să se răzbune 
pentru pietrele scumpe pierdute. 

Povestea rândunicii 


A FOST ODATĂ un moşneag care avea trei fete şi 
o herghelie de cai. Şi amu, moşneagul şedea afară 
supărat că venea primăvara şi n-avea cine se duce cu 
herghelia la suhat!. 

Văzându-l aşa, fata cea mare îi zise: 

— Tată, de ce stai supărat? 

— Da' cum n-oi sta, draga tatii, dacă nu mi-a dat 
Dumnezeu şi mie un băiat, să aibă cine se duce cu 
herghelia la suhat... 

— Tată, dar eu nu mă pot duce?! Mă duc eu, 
dacă îmi dai voie. 

— Draga tatei, nu te duce, că fetele-s slabe de 
fire; nu te duce. 

— Mă duc, tată! 

— Ei, dacă vrei să te duci, du-te! 

Se îmbrăcă ea bărbăteşte, îşi despleti părul şi-l 
băgă sub căciulă, îşi luă o puşcă şi, încălecând pe unul 
dintre cai, îi mână la suhat. Moşneagul, pe de altă 
parte, îşi schimbă straiele, punându-şi un cojoc pe 
dos, şi se duse înainte, la capătul unui pod mare. Când 
ajunse fata acolo, să treacă podul, numai ce ieşi 
îmbrăcat ca un urs... Caii, văzându-l, se speriară şi se 
întoarseră din drum; fata se sperie: „Vai de mine!” şi 
porni înapoi. Moşneagul, pe cealaltă parte, porni în 
fugă, să nu ajungă fata înaintea lui acasă. 

Când fata intră în ogradă cu herghelia, 
moşneagul zise: 

— Ei, draga tatei, ce e? 

— Vai de mine, tată, dar să ştiu bine că orice ar 
fi, şi nu m-aş mai duce! Mata ştii ce urs a ieşit la 
capătul podului!? Mi-a ieşit un urs înainte, m-a băgat 
în toate boalele. Nu mă pot duce. 

— Ei, vezi, draga tatei, ai zis că te duci! 


l Suhat - păşune (n. red ). 

—Ei, am zis... Dacă nu s-a putut!... 

Cea mijlocie spuse atunci: 

—Mă duc eu, tată. Dacă-i vorba că ea nu s-a dus, 
mă duc eu! 

—Ei, draga tatei, nu s-a putut duce sora ta mai 
mare, apăi tu ai să te poţi duce?! 

—Mă duc! 

Se îmbrăcă şi plecă şi ea. Şi tatăl, pe altă parte, o 
luă înaintea ei, şi-i ieşi în cale, la pod. Când colo, iată 
că se sperie şi... înapoi! Se întoarse acasă. Moşneagul 
o întrebă: 

—Ei, cum îi, draga tatei? 

—Păi de! Dacă mi-a ieşit un urs înainte, la 
capătul podului, s-au speriat caii. 

Atunci cea mai mică dintre fete zise şi ea: 

— Tată, mă duc eu! 

— Draga tatei, nu s-au putut duce surorile tale 
mai mari, apoi tu cum ai să te duci?! 

—Eu mă duc, şi gata! 

—Du-te! 

Se îmbrăcă şi ea bărbăteşte, îşi despleti părul şi-l 
băgă sub căciulă, luă o armă la şold şi... du-te, băiete! 
A ieşit moşneagul şi înaintea ei, în chip de urs; ea luă 
arma să-l împuşte. Moşneagul zise atunci: 

— Să nu tragi, draga tatei, că-s eu! 

— Du-te acasă, tată, că eu merg la suhat! 

Şi se duse fata unde era suhatul, la sfântul 
Soare. 

Când ajunse acolo, iată, îi ieşi Soarele înainte. Se 
descinse el de brâu, îl întinse peste apă, şi caii trecură 
la suhat. Fata avea o căţeluşă după dânsa. Acea 
căţeluşă era năzdrăvană, ştia tot ce se vorbeşte şi se 
face. După ce se duse cu caii şi-i slobozi să pască, 
Soarele o pofti pe ea în casă. Şi-i dădu de mâncare. O 
primi ca pe un băiat, că aşa arăta ea acum. Seara, se 
duseră să se culce amândoi. Soarele se uita şi nu i se 
părea deloc că-i băiat; i se părea că-i fată. Vai de mine 

şi de mine, tare-i mai era lui că e fată! Se duse la 
maică-sa: 

— Vai, mamă, tare mă tem că nu-i băiat! Eu zic 
că-i fată. 

— Ei, lasă, dragul mamei, c-am să fac eu să 
cunoşti tu dacă e fată. Că am să vă pun diseară, când 
vă veţi culca, o floare ţie la cap, şi una lui, şi dacă va fi 
băiat ca tine o să se veştejească floarea, dacă nu, are 
să fie frumoasă. 

Căţeluşa cea năzdrăvană îi auzi. Tăcu molcom şi 
apoi spuse fetei: uite, aşa şi aşa. 

—Dar, zise, lasă că eu toată noaptea am să car 
apă la floarea de la căpătâiul Soarelui, să nu se 
veştejească deloc nici ea. 

Şi căţeluşa cea năzdrăvană puse apă la floare 
toată noaptea... 

Floarea fetei, când se trezi dimineaţă, era mai 
frumoasă. Dar era şi a Soarelui la fel. Ei, ce să facă?! 
Soarele iar zise către maică-sa: 

— Oho, mamă, mai e puţin până trec cele trei zile 
— că numai atâta trebuia să stea fata la suhat — 
şi n-o pot cunoaşte, să văd ce este; eu zic că-i fată. 

—Lasă, dragul mamei, că azi am să închipui 
lucruri femeieşti şi bărbăteşti. Am să aduc stative să 
ţeasă singure, am să aduc cuțite să taie singure şi, 
dacă o fi bărbat, la cuțite are să se uite întâi; dacă e 
femeie, se uită întâi la stative. 

Căţeluşa auzi tot ce-şi spuseră. 

— Să bagi de seamă, îi spuse fetei, să nu cumva 
să te uiţi la stative şi la vârtelniţă. Să te uiţi întâi la 
cuțite. 

Ea, intrând în casă, zise: 

—Ce lucruri! Ia uite ce lucruri bărbăteşti şi 
frumoase! Ce cuțite frumoase! Dăruiţi-mi şi mie unul! 

—Dăruit să-ţi fie, răspunse Soarele. 

Fata îl luă, îl puse la curea; curea lată, colo. 

Soarele, ce să mai facă? Zise din nou către 
mamă-sa: 

— Vai de mine, n-am s-o pot cunoaşte, şi de-amu' 
pleacă. 

—Lasă, dragul mamei, tot facem noi ceva, şi tot o 
s-o cunoaştem. 

Iată, veni şi ziua în care trebuia să plece. Când 
să plece, îşi luă rămas bun de la Soare şi de la mamă- 
sa; sfântul Soare se duse cu dânsa şi întinse iară brâul 
pe apă, şi ea trecu îndată cu herghelia de cai de 
cealaltă parte. Când ajunse acolo, îşi lăsă părul ei 
frumos să fluture în vânt. Sfântul Soare se întoarse la 
mamă-sa: 

— Vai de mine şi de mine, mamă, tot fată a fost, 
şi n-am putut-o cunoaşte! 

— Lasă că mai facem ceva, zise maică-sa; o să 
facem o horă frumoasă şi un scrânciob, şi n-are să 
poată să nu vină. Are să vină şi ea şi, când va veni, tu 
s-o iei şi s-o dai în scrânciob şi, când oi ajunge sus, s-o 
azvârli în cer, şi tot a ta are să fie. 

Şi aşa făcu Soarele. 

Tatăl fetei, prinzând de veste, trimise în pădure 
pe fată, ca nu cumva să vrea să meargă la hora şi 
scrânciobul Soarelui. Dar mergeau acolo şi furnicuţe, 
şi gâze, şi toate, toate mergeau la horă, atât de 
frumos era, şi fata nu se putu stăpâni să nu se ducă. 
Se duse şi, când o văzu sfântul Soare, o luă şi o sui în 
scrânciob cu el, şi o zvârli în cer, şi a lui a fost. 

Dar tatăl fetei zise în urma ei: 

—Aşa, draga tatei, nu m-ai ascultat?! Doi ani de 
zile mută să fii, să nu mai poţi vorbi! 

O tot întreba Soarele de vorbă, dar ea nimic! 
Mută. Ce să facă?! Dacă a văzut-o că-i mută, el se 
însură; îşi luă altă nevastă. Şi o tinu şi pe ea acolo. 

Amu, trecea o nuntă pe drum, când se apropiase 
timpul să poată vorbi ea. 

Nevasta Soarelui zise: 

—Tu, slută-mută, ia uite la oala aceea, să nu deie 
în foc, că eu mă duc să văd nunta! 

Dar ea îi strigă din urmă: 

— Nu ştiu, eu sunt slută, mută, ori tu eşti haită 
limbută! 

Soarele jupuia un miel după uşă şi, auzind-o 
vorbind, se duse şi o prinse cum era, plin de sânge, o 
prinse de bărbie. Şi ea se făcu o rândunică şi zbură de 
acolo. 

Şi până astăzi rândunică a rămas. 

Polidor 


A FOST ODATĂ tare demult, tocmai pe timpul 
zmeilor şi balaurilor, a fost o femeie văduvă şi săracă. 

Pe lângă toată sărăcia, mai avea şi doisprezece 
copii, toţi băieţi, unul după altul; cel mai mare de 13 
ani, cel mai mic, abia de un anişor. După moartea 
bărbatului, numai ea ştia cum făcuse şi cât muncise ca 
să hrănească atâta liotă de copii, mai cu seamă că toţi 
erau mici şi n-o puteau ajuta cu ceva. 

Cu chiu, cu vai îi crescu pe toţi de se făcură mari 
şi buni de muncă. Dar alta acum! In acei ani nu prea 
aveau ce munci, căci dăduse o foamete peste locurile 
lor, de nici oile nu mai aveau ce paşte pe câmp. 

Văzând că nu-i chip de trăit, feciorii cei mari se 
sfătuiră între ei să plece în alte ţinuturi ca să 
găsească de lucru şi să agonisească astfel pentru ei şi 
pentru mama lor. Dar se feriră să-i sufle vreo vorbă 
despre aceasta fratelui lor mai mic, Polidor, pe care 
voiau să-l lase cu bătrâna lor mamă, spre a-i fi 
acesteia de ajutor. 

Astfel, într-o bună zi, îi împărtăşiră bătrânei 
hotărârea lor: 

— Dragă mamă, grăi cel mai mare dintre fraţi, 
după cum vezi, nu mai e chip de trăit p-aci cu sărăcia 
şi foametea care bântuie ţinutul nostru. De aceea ne- 
am hotărât să ne căutăm de lucru în altă parte. Vrem, 
dacă nu te supărăm, să plecăm chiar mâine dimineaţă. 

— Cum se poate să mă părăsiţi? întrebă femeia, 
cu amărăciune. Ce mă fac eu singură, cu cine rămân 
aci? Cui mă lăsaţi? 

— Mamă, nu te amări atât, că doar nu te lăsăm 
singură! Polidor o să rămână cu tine acasă! 

—Păi cum nu?! Parcă eu rămân? răspunse acesta 
mânios. Merg şi eu cu voi, s-o ştiţi! 

—Nu se poate. Tu trebuie să rămâi acasă, să ai 
grijă de mama. 

—Ba merg şi eu unde mergeţi voi! 

—Ba ai să rămâi acasă! 

—Ba nu! 

— Ba da! 

Şi, ca să nu se ia Polidor după dânşii, îl duseră 
numaidecât de-l închiseră într-un coşar. După ce-şi 
luară merindele şi rămas bun şi binecuvântarea de la 
mama lor, plecară. 

Merseră ei ce merseră, şi dădură de o pădure, 
unde se aşezară să mănânce ceva. După masă le era 
sete şi fratele cel mare zise către ceilalţi: 

— Unde-i acum Polidor, să-l punem să ne scoată 
apă, că tare sprinten şi vrednic mai era?! 

-lată-mă-s şi eu aici, fraţilor! zise Polidor 
arătându-se de după copacul unde se ascunsese. M- 
am luat şi eu după voi! 

—Bine c-ai venit! Scoate mai repede niţică apă 
din fântâna de colo, că tare ne e sete! 

Polidor scoase numaidecât apă şi le dădu de 
băut; îi deteră şi lui să mănânce, apoi se gătiră din 
nou de plecare. Pe Polidor însă îl legară de furca 
puţului, să nu se mai ia după ei. Se gândeau că va 
trece poate cineva, şi-l va dezlega, apoi el se va 
întoarce acasă. 

Într-adevăr, după ce plecară ei, nu trecu mult şi 
un pădurar care trecea pe-acolo îl dezlegă. Dar el, în 
loc să se întoarcă acasă, la maică-sa, porni din nou 
după fraţii săi, luând şi găleţile puţului, pline cu apă. 

Spre seară, fraţii ajunseră la o altă pădure. Acolo 
se opriră să se odihnească şi se puseră din nou să 
mănânce. 

După ce mâncară bine, li se făcu iar sete, însă în 
acea pădure nu era nici o fântână. 

— Tiii! Unde-i Polidor?! zise unul dintre fraţi. L- 
am trimite să ne caute apă pe undeva, prin marginea 
ăstei păduri. 

— Iată-mă-s şi eu, fraţilor! strigă Polidor, care 
tocmai auzise şi se ascunsese după un copac. V-am 
adus şi apă să beţi. 

— Bravo! Dă-ne mai curând să bem. Să trăieşti, 
Polidor! 

Şi fraţii băură, îi deteră şi lui să mănânce, apoi 
se grăbiră să plece, ca să ajungă la vreun sat, unde să 
poată înnopta; căci începuse să se însereze şi nu voiau 
să-i prindă noaptea în pădure. 

Pe Polidor din nou îl luară şi-l legară de un pom, 
apoi fratele cel mare îi spuse: 

— Mă, să ştii, când oi scăpa de-aici, să nu mai vii 
în urma noastră, să te întorci acasă, la mama, că, de 
unde nu, să ştii că te arunc în vreo gârlă şi scap de 
tine. M-ai înţeles? 

Polidor nu răspunse; apoi, după ce fraţii lui se 
depărtară, făcu ce făcu şi scăpă din nou din acea 
legătură. Şi-n loc să urmeze sfatul fratelui său mai 
mare şi să se întoarcă acasă, ochi cel mai mare copac 
din pădure şi, nici una, nici alta, împingându-l deodată 
cu putere, răsturnă coşcogeamite namila de pom la 
pământ. 

Pasămite, băiatul acesta avea o putere de uriaş, 
cât era el de tânăr şi de necopt. 

După ce văzu copacul răsturnat, îl ridică dar cu o 
mână, ca pe o pană, îl puse pe umăr şi porni la drum, 
urmându-i pe fraţii săi, aflaţi depărtişor. 

Aceştia mergeau înainte; îi apucase noaptea pe 
drum şi priveau în jur cam cu teamă, când, deodată, 
uitându-se spre pădure, îngheţară de spaimă, căci 
vedeau ceva înfricoşător, ca un fel de balaur, pe care 
întunericul îl făcea şi mai mare şi care părea că vine 
într-un picior. Şi unde prinseră a tremura cu toţii! 

— Ei, fraţilor, bine că v-am ajuns! le strigă de 
departe închipuitul balaur, care nu era altul decât 
Polidor şi care, venind cu pomul în spinare, părea o 
arătare de pe alte tărâmuri. 

— Polidor! E Polidor! strigară fraţii prinzând 
curaj. 

— Da, eu sunt şi vă aduc lemne să faceţi focul, că 
e cam frig şi întuneric pe-aici. 

Toţi se uitară la el, cu mirare amestecată cu un 
fel de teamă, şi nu ştiau ce să creadă: era fratele lor, 
sau cine ştie mai cine... 

—Hei, ce staţi aşa acum? Ori nu vă e frig 
pesemne?! 

— Ba cum nu? Dar cum putuşi să aduci copacul 
ăsta? 

—Ei, asta-i treaba mea, nu vă priveşte pe voi. 
Ştiam că o să suferiţi de frig şi am venit după voi cu 
lemne de foc. Şi să ştiţi că, orice mi-aţi face, eu tot nu 
vă las şi mereu am să vă urmez, oricât aţi vrea să 
scăpaţi de mine. Ar fi mai bine să mă luaţi să merg cu 
voi, că poate o să vă fiu de folos. Poate o să mai aveţi 
trebuinţă de mine, după cum aţi avut şi până acum. 

— Bine, zise fratele cel mare, fie după cum vrei tu 
de-acum. 

Şi Polidor nu mai putea de bucurie văzând că 
fraţii lui se înduraseră să-l ia cu dânşii. 

A doua zi, când se treziră, soarele era de trei 
sulițe pe cer. Se pregătiră repede şi porniră la drum 
lung. 

Nu merseră mult şi dădură de un râu mare şi lat. 
Şi ce să facă ei acum? 

— Mai întâi, fraţilor, să ne scăldăm în apa acestui 
râu, ca să ne mai dezmorţim, apoi s-o luăm pe malul 
râului, că trebuie să dăm noi de vreun pod, zise 
fratele mai mare. 

Aşa şi făcură: se puseră să se scalde, dar râul 
acela era hotarul moşiei unui zmeu mare şi puternic, 

care făcea multe rele şi blestemăţii oamenilor. Moşia 
zmeului era mare şi frumoasă; de cealaltă parte se 
mărginea tot cu un râu lat, ce-i servea de hotar, astfel 
că se afla cuprinsă şi adăpostită între două ape. 

Tocmai când flăcăii noştri ieşeau din apă şi se 
îmbrăcau, iată că din susul apei se zări o luntre mare 
venind la vale, iar în ea o arătare înfiorătoare. Cum 
ajunse în dreptul flăcăilor, trase luntrea aproape de 
mal şi strigă la ei cu un glas puternic şi tunător: 

— Cine sunteţi voi, de-aţi îndrăznit să vă scăldaţi 
în apa mea? Cu a cui voie aţi intrat în apă? Nu ştiaţi 
că aceste întinderi sunt ale mele, n-aţi auzit de zmeul 
Tună-Trăsnet? Staţi să vă învăţ eu minte! 

La cuvintele zmeului, câţiva dintre cei doi- 
sprezece flăcăi prinseră a fugi, însă Polidor îi strigă 
îndărăt, după care se duse la țărm şi grăi zmeului: 

--lartă-ne, zmeule mare, că noi nu suntem de pe- 
aici! 

— Dar cine sunteţi voi? 

— Suntem doisprezece fraţi şi am pornit să ne 
căutăm de lucru — în satul nostru nu mai avem ce 
mânca, de secetă mare! 

— Care va să zică vă căutaţi stăpân... 

— Da, răspunseră fraţii într-o voce. 

— Atunci alta e vorba. Uite ce, feţii mei: n-aţi 
vrea voi să veniţi la mine să-mi slujiţi? Să ştiţi că la 
mine o să trăiţi bine şi, afară de asta, eu am 
douăsprezece fete, pentru care pornisem să le caut 
doisprezece flăcăi harnici şi muncitori, ca să le mărit. 
Dacă vă prindeţi să intraţi la mine să munciţi un an, la 
sfârşitul anului eu vă dau la fiecare câte o fată de 
nevastă şi vă mai dau şi câte un butoi cu galbeni ca 
zestre. Fi, ce ziceţi? Primiţi? 

— Primiţi, le şopti încet Polidor fraţilor săi dar, 
pentru orice veţi face, mă veţi întreba mai întâi pe 
mine. 

— Primim, zmeule, zise atunci fratele cel mare 

— Atunci urcați aci în luntre, ca să vă duc la 
mine acasă. Casele mele sunt pe malul altui râu, la alt 
hotar al moşiei şi până acolo vom merge cu un car. 

Flăcăii veniră la luntre, iar zmeul vâsli până la 
locul unde-şi lăsase carul; de-acolo, urcându-se, 
porniră spre palatele zmeului Tună-Trăsnet. 

Seara, târziu, ajunseră la locuinţa zmeului. Aici li 
se dădu să mănânce bine, apoi zmeul le arătă odăile în 
care aveau să locuiască. 

În dimineaţa următoare ieşiră cu toţii în curte, 
unde veni şi zmeul şi începu să împartă fiecăruia 
treburile pe care urma să le îndeplinească; anume, 
care la grădină, care la cai, care la pescuit. Când veni 
rândul lui Polidor, acesta spuse: 

— Mie nu-mi da nimic să lucrez; sunt ei vrednici 
să muncească şi pentru mine. 

— Ce ziceţi, îi întrebă zmeul pe fraţii lui, voiţi să 
munciţi şi pentru el? 

— Da, da, vrem, răspunseră cu toţii. 

Şi mergeau bine lucrurile, căci fiecare îşi făcea 
treaba lui, gândind la drumul de-ntors acasă. 

Când se împlini anul, zmeul îi adună pe toţi în 
jurul său şi le grăi: 

— Feţii mei, anul vostru de slujbă s-a împlinit azi. 
V-aţi purtat cinstit şi-o să mă port şi eu la fel. Iată, 
luaţi fiecare câte un butoi de galbeni. 

După ce le dete banii, chemându-şi fetele, le luă 
de mână una câte una şi le dete fiecăruia dintre flăcăi, 
după vârstă. 

— Iată şi nevestele voastre cu care, acum, haideţi 
la cununie! 

Şi se făcu nunta celor doisprezece flăcăi cu cele 
douăsprezece fete ale zmeului Tună-Trăsnet. 

Dar seara, înainte ca mirii să se ducă în iatacul 
mireselor, zmeul îi chemă şi le spuse că obiceiul 
locului cerea ca însurăţeii, în seara de după nuntă, 

trebuie să se culce îmbrăcaţi; prin urmare şi ei 
trebuiau să facă la fel. 

Polidor, care era, după cum ştim, năzdrăvan, îi 
chemă deoparte pe fraţii săi şi le spuse cu grijă pentru 
sufletul lor: 

-—Băgaţi de seamă, astă-seară să vă rugaţi de 
nevestele voastre să-şi schimbe hainele cu ale voastre. 
Şi mai ales aveţi grijă să nu adormiţi în astă-seară. 

—Da' de ce? întrebară fraţii curioşi foc. 

Faceţi aşa cum vă spun, că e spre binele 
vostru. N-avem timp de vorbă prea multă acum. 

Pasămite, Polidor simţise planul zmeului de a-i 
mânca pe flăcăi după ce vor adormi; şi, ce să-i 
recunoască mai uşor, le ceruse să se culce îmbrăcaţi. 
Flăcăii făcură însă întocmai cum îi învățase Polidor: se 
îmbrăcaseră cu hainele nevestelor, iar acestea luaseră 
hainele bărbaţilor neştiind de planul grozavului lor 
tată. 

Pe la miezul nopţii, zmeul intră binişor în odaia 
în care dormea cel mai mare dintre fraţi cu nevasta 
lui. Bâjbâind în întuneric, ajunse la pat, pipăi şi când 
simţi căciula bărbătească, hał! şi-l înghiţi, aşa, pe 
nemestecate. Apoi se duse la al doilea şi făcu la fel. Şi 
tot aşa la al treilea, la al patrulea... până la cel din 
urmă. Apoi se retrase, încredinţat că şi-a mâncat toţi 
ginerii. 

Polidor nu-şi pierdu cumpătul. Cum văzu că 
ticălosul de zmeu s-a dus la culcare, ieşi din casă, îi 
adună pe fraţii săi şi, tiptil-tiptil, o luară la sănătoasa 
către râul cel mai apropiat. Ştiau că zmeul nu avea 
nici o putere dincolo de râurile care-i mărgineau 
moşia. 

Când se trezi, zmeul se duse să-şi vadă fetele, 
dar mare-i fu groaza trecând prin toate odăile: nu găsi 
nici urmă de fetele sale mânădre. 

„Poate c-or fi ieşit să se plimbe”, îşi spuse el şi 
porni de-a dreptul spre râu. 

Dar acolo rămase ca trăsnit văzându-i pe malul 
celălalt pe flăcăii îmbrăcaţi cu straiele femeieşti, 
pregătiţi de plecare. 

— Ah, Polidor! strigă el. Ce mai pui de lele mi-ai 
fost! Cum îmi mâncaşi tu cele douăsprezece fete ale 
mele! 

— Ba fetele ţi le-ai mâncat singur, ca un căpcăun, 
iar eu nu sunt pui de lele, ci pui de voinic! 

— Ei, poate-i mai veni tu pe-aici! 

— Dacă oi avea treabă, oi veni, dacă nu, pace 
mie, pace şi ţie! 

Şi flăcăii plecară râzând şi chiuind de bucurie că 
scăpaseră de o moarte atât de crâncenă. 

Tot mergând ei, ajunseră într-un oraş mare, în 
care scaunul împărăției îl ţinea Verde-lmpărat. Acolo 
lumea se minună de ei văzându-i îmbrăcaţi femeieşte. 
Până la urmă, fură duşi în faţa împăratului, căruia 
trebuiră să-i povestească păţania lor. 

Împăratul, uimit de curajul şi deşteptăciunea lui 
Polidor, grăi către ei: 

— Eu vă iau pe toţi doisprezece în serviciul meu. 
Numai să vă purtaţi cinstit, că bună răsplată vă voi 
da! 

I se spuse fiecăruia ce slujbă avea de îndeplinit, 
dar şi de astă dată, când veni rândul lui Polidor, 
răspunse că el nu vrea să primească nici o slujbă, că 
fraţii lui sunt mai vârtoşi şi pot munci şi pentru el. 

Şi iarăşi lucrurile mergeau bine, dar un fapt 
tulbură liniştea în împărăție, dând mare bătaie de cap 
împăratului şi sfetnicilor săi. Zmeul, care se învecina 
cu împăratul Verde, trimitea în fiecare noapte 
doisprezece zmei — noii săi argaţi — care făceau o 
mulţime de  blestemăţii, aducând mari pagube 
ținutului. 

Într-o noapte, Polidor stătu la pândă lângă zidul 
pe unde urmau să sară zmeii şi, pe măsură ce aceştia 
săreau, le şi reteza capul cu paloşul. Astfel au fost 

omorâţi toţi cei doisprezece răufăcători. Polidor le 
tăie limbile, le puse într-o basma şi se duse mulţumit 
să se culce. 

În dimineaţa următoare, un arap, trecând pe- 
acolo şi văzând zmeii morţi, îi ciopârţi, se umplu de 
sânge şi se duse astfel la împărat. 

—Am omorât azi-noapte pe zmeii care îţi făceau 
atâtea stricăciuni! spuse cu mândrie. 

— Ce spui, măi? 

— Poftim, de vrei să-i vezi, în fundul grădinii! 

— Bine, hai să mergem! 

La locul faptei se adunaseră toţi slujbaşii, printre 
care şi Polidor cu fraţii săi. Când văzu trupurile 
ciopârţite ale zmeilor, împăratul se minună de curajul 
slujitorului său. 

— Aşa faptă, spuse el, nu trebuie să rămână 
nerăsplătită. De-acum înainte vei fi boier. 

Şi îndată îl îmbrăcă în haine boiereşti. 

Dar, la scurtă vreme, arapul începu să se poarte 
urât cu slugile şi cel mai mult îl batjocorea pe Polidor. 

Supărat, acesta le spuse într-o seară fraţilor săi 
tot adevărul despre uciderea zmeilor ajunşi pe moşia 
împăratului lor. Atunci fraţii se duseră la împărat şi-i 
spuseră cum s-au petrecut în fapt lucrurile, rugându-l 
să-i facă dreptate lui Polidor. 

Înşelătorul, care se afla alături de împărat, le 
strigă mânios: 

— Minţiţi, ticăloşilor, eu i-am omorât pe zmei! 

—Măria-ta, zise Polidor, care tăcuse până atunci, 
pentru că dumnealui ne batjocoreşte în faţa măriei- 
tale, n-am mai putut răbda. Trebuie să vă spun că eu i- 
am omorât pe cei doisprezece zmei. Am voit să tac, să- 
l las să trăiască boiereşte, dar văd că nu mai e chip de 
înţelegere cu el, s-a boierit rău. 

— Să dovedească! strigă arapul. 

— Da, tinere, zise şi împăratul, dovedeşte! 

— Am să dovedesc, spuse Polidor. Să se caute 
capetele zmeilor ucişi, să se vadă dacă au sau nu limbi 
în gură. 

—Păi cum aşa? Se poate să nu aibă? 

— Da, măria-ta! Eu, după ce i-am omorât pe zmei, 
le-am tăiat limbile şi le-am păstrat. Iată-le! şi Polidor 
scoase basmaua în care păstrase limbile zmeilor şi 
începu a le număra împăratului, uimit de adevărul 
rostit de Polidor. 

Văzând una ca asta, slujitorul cel mincinos se 
sperie aşa tare, că leşină. 

— Cum ai îndrăznit să mă înşeli astfel? se ridică 
supărat împăratul. Curând să-l legaţi de coada unui 
cal şi să-l târâţi până-şi va găsi moartea! porunci 
mânios împăratul. 

-—Iartă-l, măria-ta! se rugă Polidor. El nu ştia 
cine i-a omorât şi a crezut că n-o să se afle niciodată. 

—De ce te rogi pentru el, când ştii cât rău ţi-a 
făcut? Lasă-l să meargă la moarte, să-şi ia pedeapsa 
pentru minciună! 

Şi mincinosul slujbaş fu numaidecât alungat de la 
curtea împăratului; căci fusese lăsat în viaţă numai 
datorită rugăminţilor lui Polidor. 

Iar Polidor a fost înălţat la rangul ce i se cuvenea 
şi, pe lângă dânsul, şi cei unsprezece fraţi ai săi au 
avut unde munci. 

Cu timpul, împăratul îl îndrăgi tot mai mult pe 
Polidor. 

Într-o zi, pe când erau cu toţii la masă, sfetnicii 
începură să laude caii împăratului ca fiind cei mai 
buni şi mai frumoşi. Atunci Polidor spuse: 

— Măria-ta, eu ştiu un cal care face cât toţii caii 
domniei-tale. 

— Cum se poate una ca asta? se miră împăratul. 

— Da, măria-ta. Cât am fost noi la zmeu, ştiţi 
bine că nu am primit să fac nici o slujbă. Am căutat 
însă să aflu cât mai multe despre secretele zmeului. Şi 

astfel am aflat atunci că zmeul are un cal care zboară 
prin văzduh, vorbeşte ca omul şi are şaua acoperită cu 
aur. Calul acesta stă închis într-un grajd de fier şi 
nimeni nu poate intra la el, în afară de zmeu. 

— Păcat! zise împăratul. Aşa cal mai zic şi eu; 
dar ce folos, dacă-l are zmeul? 

— Eu aş putea să-l fur şi să-l aduc aici, promise 
Polidor. 

— Poţi face tu asta? întrebă împăratul. 

— Da, măria-ta. Chiar mâine dimineaţă voi fi cu 
el aici. 

— Dacă reuşeşti, te înalţ în rang, iar pe fraţii tăi 
îi fac boieri. 

— O să reuşesc, măria-ta; c-aş vrea să-l mai văd o 
dată pe zmeu turbând. 

Şi Polidor îşi luă rămas bun mai întâi de la 
împărat, apoi de la fraţii săi, care-l rugau să nu se 
ducă — unde ştiau ce soartă îl aşteaptă. Dar el nu-i 
ascultă şi plecă voios. 

Când ajunse la malul râului de graniţă, se dădu 
de trei ori peste cap şi se înălţă în chip de muscă. Apoi 
trecu pe moşia zmeului, intrând drept în grajdul cu 
pricina. 

Când se întunecă de-a binelea şi zmeul se 
culcase, Polidor ieşi din ascunzătoare, se dădu de trei 
ori peste cap, redeveni pământean şi încălecă pe calul 
năzdrăvan. 

Cum îl văzu, calul începu să strige: 

—Săi degrabă, stăpâne, că mă fură blestematul 
de Polidor! 

Şi, cât ai clipi, năzdrăvanul se făcu iar muscă şi 
se ascunse în fân. 

Zmeul, cum îşi auzi calul strigând că-l fură 
Polidor, sări din pat şi veni repede în grajd, dar, 
nevăzând pe nimeni, îşi spuse: „Bre, bre, şi calul îl 
visează pe Polidor! Şi el s-a speriat de câte mi-a făcut 
blestematul ăla”. 

Şi se duse să se culce din nou. 

Polidor îl lăsă pe zmeu să adoarmă şi iar se făcu 
om. Calul, văzându-l, începu iar să strige: 

— Săi, stăpâne, că mă fură Polidor! 

Şi zmeul, cum auzi strigătul, veni iar în grajd. 
Rămase însă mirat să-l vadă iar aşa cum îl lăsase, îşi 
spuse cu ciudă: „Lasă, am să-l prind eu odată şi-odată 
pe acest tâlhar, de care şi calul meu e speriat”. 

În sfârşit, spre ziuă, Polidor îşi încercă norocul 
din nou. Dar de data aceasta, la strigătul calului, 
zmeul nu se mai mişcă din pat, ci, din contră, îi strigă 
mânios: 

— Poate să te fure şi dracul, cal afurisit, că eu nu 
mai vin la tine a treia oară! 

—Dacă-i aşa, zise atunci calul năzdrăvan, numai 
tu eşti de mine, Polidor! Haide, să fugim până nu se 
face ziuă! 

Când se deşteptă, zmeul se duse în grajd. Calul, 
însă, nicăieri. 

— Ah, Polidor, pui de lele ce eşti! Nu ţi-a fost de- 
ajuns că mi-ai mâncat cele douăsprezece fete, acum şi 
calul mi l-ai furat! 

Dar Polidor era departe, pe malul celălalt al 
râului. Când îl văzu împăratul, îl îmbrăţişă şi-l sărută 
de bucurie. Apoi puse să-l îmbrace în haine scumpe, 
iar pe fraţii săi îi numi sfetnici. Şi era mare veselie la 
curte, şi toţi erau fericiţi. 

Trecuse cam o lună de la răpirea calului când, 
într-o zi, Polidor îşi aduse aminte că în curând avea să 
fie ziua de naştere a fetei împăratului. 

— Măria-ta, i se adresă el împăratului, te rog ca 
de ziua domniţei, fiica dumitale, să-mi îngădui să-i fac 
şi eu un dar. 

— Şi ce dar ai vrea să-i faci? întrebă împăratul. 

— Cât am stat la zmeu am aflat că are o trăsură 
de aur, toată înconjurată cu clopoței de argint. Vreau 

să i-o aduc, dar pentru aceasta îmi trebuie trei butoaie 
cu şoareci şi o căruţă cu câlţi. 

Împăratul, tare mirat, dădu ordine şi îndată i se 
aduseră toate cele cerute. Apoi Polidor îşi luă rămas 
bun de la împărat şi de la fraţii săi, care erau iar trişti, 
crezând că se duce la moarte sigură. Pasămite nici ei 
nu ştiau ce-i poate osul şi cât e de năzdrăvan. 

Ajungând pe înnoptate la moşia zmeului, Polidor 
dete jos din căruţă butoaiele, din care ieşiră puzderie 
de şoareci, umplând pământul. Şi — minune — unul 
dintre şoareci grăi către Polidor: 

— Ce porunceşti, stăpâne? 

— Vă poruncesc să vă duceţi numaidecât la casa 
zmeului, să găuriţi pământul din jurul magaziei unde 
este ascunsă trăsura de argint şi să-i faceţi loc, s-o pot 
scoate afară. Şi toate astea până la miezul nopţii. 

Într-o clipă, toţi şoarecii fură la casa zmeului şi 
se puseră pe treabă. 

Când scoase trăsura, Polidor înveli clopoţeii cu 
câlţii pe care-i adusese, ca să nu facă nici cel mai mic 
zgomot, apoi o împinse până la pod, pe care-l trecu cu 
repeziciune, şi abia când se găsi pe pământul 
împăratului răsuflă adânc, uşurat de-a binelea. 

Când se trezi, zmeul se sperie de ceea ce văzu în 
curte. Crezu mai întâi că o furtună i-a răscolit curtea, 
dar, când observă că-i lipsea trăsura, alergă la pod şi 
numai ce-şi recunoscu pe malul celălalt frumoasa 
trăsură de aur, în care mai avu vreme să-l vadă şi pe 
Polidor şezând. Şi începu zmeul a plânge şi-a se bate 
cu pumnii în cap, blestemându-l pe Polidor; dar el se 
îndrepta vesel spre curţile împărăteşti unde era 
aşteptat 

Iar împăratul şi fiica sa îi ieşiră înainte cale de un 
ceas şi împreună cu o mulţime de oameni se minunau 
de frumuseţea trăsurii şi de clopoţeii de argint, care 
răsunau atât de tare, anunţându-l de la mare distanţă. 

Împăratul îl îmbrăţişă şi apoi urcară toţi trei în 
trăsură. În drum spre palat, împăratul i se adresă 
deodată: 

—Am văzut de mult că tu şi fiica mea vă cam 
uitaţi galeş unul la altul. Dacă-i aşa, mă bucur că fata 
mea a făcut o alegere bună; şi eu mă gândisem să te 
fac ginere şi moştenitor al meu. 

Şi, într-adevăr, la scurt timp după aceea, Polidor 
se căsători cu fata împăratului, iar petrecerea de 
nuntă tinu, nici mai mult, nici mai puţin, decât trei 
săptămâni încheiate... 

Toate mergeau bine, dar împăratul băgase de 
seamă că Polidor era cam trist. 

— Ce necaz îţi apasă sufletul de la o vreme, fiule? 
îl întrebă el într-o zi. 

—Ce să am, tată socrule? Mă gândesc cu durere 
la mama noastră, pe care am lăsat-o singură acolo, în 
satul nostru îndepărtat. 

— De ce n-o aduci aici? 

— Aş aduce-o eu, cum nu, dar ca să ajung în sat, 
trebuie negreşit să trec iar pe pământul zmeului 
spurcat. 

— Ai dreptate, nu există altă cale. Şi-atunci ce-i 
de făcut? 

—Eu m-am tot gândit şi ştiu ce am de făcut, dar 
mai întâi trebuie să am învoirea măriei-tale şi a iubitei 
mele soţii. 

—Invoirea noastră o ai. Ce-ai de gând să faci, 
plecând? 

— Vreau să-l fur şi pe zmeu, de data asta. 

—Să-l furi pe zmeu? strigă împăratul uluit. Cum 
ai să faci una ca asta? 

— Încă nu ştiu cum, dar vreau să-l aduc viu. Şi 
apoi, dacă scăpăm de el, vom uni moşiile lui cu ale 
noastre şi atunci o voi putea aduce şi pe mama aici, 
spre binele tuturor. 

—Bine, copilul meu. Sper să reuşeşti. 

— Îţi mulţumesc, măria-ta. 

Îşi luă rămas bun de la soţie, de la împărat şi de 
la fraţii săi şi plecă, luând cu el doar o bardă şi nişte 
funii de tei. 

Ajuns pe moşia zmeului, se dădu de trei ori peste 
cap şi luă înfăţişarea unui om tare bătrân. Alese apoi 
un copac şi începu să lovească în el cu barda cu gând 
să-l taie. 

Atunci zmeul, auzind zgomot, se duse grăbit să 
vadă despre ce-i vorba. 

— Da' ce faci acolo, unchiaşule? întrebă el când 
ajunse la locul cu pricina. 

— Ce să fac! Iaca, mă căznesc din răsputeri să tai 
câţiva copaci. 

— Şi ce vrei să faci cu ei? 

— Ia, un butoi, ca să prind un afurisit de hoţ care 
mi-a făcut numai necazuri. 

— Da' cine-i ăla? 

— Păi un ticălos, căruia-i zice Polidor. 

— Polidor? răcni zmeul. Poţi să-l prinzi? 

— Da, cu ajutorul unui butoi trainic şi mare. Da' 
de ce întrebi? îl cunoşti cumva? 

— Cum să nu-l cunosc? Mi-a făcut şi mie o groază 
de necazuri. Şi ce-ai de gând să faci cu el după ce l-oi 
prinde? Ştii ce, să nu-l dai la gârlă, să mi-l aduci mie, 
că te-oi răsplăti bine. 

— Dacă zici aşa, am să ţi-l aduc, jupâne! 

—Şi pentru că eşti bătrân, lasă-mă să fac eu 
butoiul. Mata, odihneşte-te, îl îndemnă zmeul, 
înviorându-se. 

— Numai să-l faci bine, adăugă moşul. 

Când butoiul fu gata, moşul voi să se vâre în el, 
să vadă cât e de tare, dar zmeul îl opri: 

— Ce să intri mata? Lasă că-l încerc eu, că sunt 
ceva mai tânăr, să-l văd cât ţine la rostogoliş. 

Când zmeul fu înăuntru, Polidor puse repede 
capacul, bătu cercurile şi apoi întrebă: 

— Ia încearcă, vezi e bun? 

— E bun, de vreme ce nici eu nu pot ieşi. 

— Sigur? 

— Sigur! Da' nu-mi deschizi acuma? 

— Ce să-ţi mai deschid? Lasă, stai acolo, că-i 
destul de bine. N-ai înţeles că-s chiar Polidor? 

— Polidor, blestematule!... strigă atunci zmeul 
îngrozit. 

— Stai liniştit, zmeule, că n-ai ce face. Am să te 
duc la împăratul, vecinul tău, căruia i-ai făcut atâta 
rău. 

— Ah, hoţomanule, m-ai mâncat fript! urlă zmeul, 
din butoi. 

Dar Polidor, care luase iar chipul lui obişnuit, nu- 
l mai asculta. Pornise, dând butoiul de-a rostogolul, şi 
aşa ajunse la împărat şi la ai săi. Împăratul, ca toţi 
ceilalţi, se minună şi se bucură că scăpase în cele din 
urmă de afurisitul de zmeu, care-i necăjea de ani de 
zile. 

— Ia să-l văd şi eu prin vrană!! 

— Nu, măria-ta, că te soarbe căpcăunul! îl opri 
Polidor. 

— Cum să mă soarbă? Ce, o să încap eu pe vrana 
ăstui nimic de butoi? 

Dar, până să-l oprească Polidor, împăratul se 
apropie de butoi şi se uită prin vrană. Zmeul îl şi sorbi 
înăuntru şi, cum îl sorbi, muriră amândoi, iar butoiul 
plesni şi se făcu ţăndări. 

Nu mai era nimic de făcut pentru împărat. Cu 
durerea în suflet îl îngropară cu toată cinstea şi 
onorurile cuvenite unui împărat. 

La scurt timp după aceea, Polidor fu ales 
împărat, în locul socrului său. Apoi o aduse acolo şi pe 
maică-sa, să se bucure şi ea de fericirea lor. Şi au trăit 
fericiţi cu toţii, până la adânci bătrâneţi. 


l Vrană - gaură rotundă sau dreptunghiulară, făcută la butoaiele 
înfundate, pentru a putea introduce sau scoate vinul (n. red.). 

POVESTE RUSĂ 


Ivan Furtună-Viteazul 


TRĂIA ODATĂ, într-o împărăție, un rege cu 
regina lui. Vieţuiau împreună de multă vreme, dar 
soarta nu se îndurase a le dărui vreo odraslă, într-o 
bună zi, regele hotărî să trimită solie la toţi împărații 
şi craii vecini, în toate cetăţile şi la toate noroadele, 
chemând la sfat spre a afla leacul ce ar putea face ca 
regina să aibă copii. 

La chemarea lui, s-au adunat mulţi crai şi 
împărați, prinți şi boieri, neguţători bogaţi şi oameni 
de rând. Regele îi ospătă cu bucate şi băuturi alese, 
după care îi întrebă pe fiecare în parte dacă ştie vreun 
leac. Dar nimeni nu avea ştiinţă, nici măcar nu-şi 
putea da cu părerea ce s-ar putea face ca regina să 
rămână grea. 

Dar iată că un fecior de ţăran se jură că ar putea 
afla leacul tămăduitor. Plin de speranţă, regele îl 
dărui cu o pungă mare de galbeni, hărăzindu-i trei zile 
întru împlinirea făgăduinţei. 

Feciorul de ţăran se legase el să afle leacul, dar 
cum şi unde nici prin cap nu-i trecea. O luă 
îngândurat pe drumul ce ducea afară din cetate. 
Curând îi ieşi înainte o femeie bătrână. 

— Ziua bună, flăcăule! Da' ce-ai păţit de ai căzut 
aşa pe gânduri? 

—Vezi-ţi de drumul dumitale şi lasă-mă-n pace! îi 
răspunse el, morocănos. 

Dar ea se ţinu după el, iscodindu-l: 

— Spune-mi ce te frământă atât de tare? Eu sunt 
bătrână, şi bătrânii ştiu multe. 

„Ce mi-a venit să-i vorbesc urât? Poate că ştie 
ceva şi mi-o da vreo povaţă”, îşi spuse flăcăul. 

— Uite, măicuţă, m-am legat în faţa regelui să 
aflu cum ar putea regina să rămână grea. Dar habar 
n-am cum! 

— Asta era! Păi, să-ţi spun eu. Ascultă: du-te la 
rege şi spune-i să dea poruncă slujitorilor să 
împletească trei năvoade de mătase. În lacul de lângă 
palat trăieşte o ştiucă neasemuită, cu aripioarele de 
aur. Când regele o va prinde, s-o dea bucătarilor s-o 
frigă, apoi s-o ducă reginei s-o mănânce, şi ea va 
purcede grea. 

Feciorul de ţăran se întoarse în cetate, meşteri 
singur năvoadele şi se duse să prindă ştiuca aceea cu 
aripioarele de aur. Aruncă el cele trei năvoade de 
mătase, dar ştiuca zvâcni cu putere, le rupse şi scăpă. 
Le aruncă a doua oară, şi iarăşi le rupse şi scăpă. 
Atunci flăcăul îşi scoase brâul şi năframa de mătase, 
legă năvoadele şi le aruncă a treia oară. De astă dată 
izbuti să prindă ştiuca; avea, într-adevăr, aripioarele 
de aur. Cu mare bucurie o luă şi o duse regelui. 

Regele porunci să fie spălată, curățată, friptă şi 
apoi dusă reginei s-o mănânce. Bucătarii luară ştiuca, 
o curăţară, o spălară şi aruncară apa pe fereastră. 
Tocmai atunci pe acolo trecea o vacă şi sorbi apa cu 
solzi cu tot. 

După ce bucătarii fripseră ştiuca, o puseră pe un 
taler şi chemară degrabă o slujnică, spunându-i s-o 
ducă reginei în iatacul ei. Slujnica, pofticioasă de felul 
ei, rupse o aripioară şi o mâncă. Toate trei — vaca, 
slujnica şi regina — rămaseră grele în aceeaşi zi, în 
acelaşi ceas. 

Când s-a împlinit sorocul, la rege se înfăţişă 
grăjdarul palatului, care-i spuse că vaca a făcut un 
prunc. Regele rămase înmărmurit de uimire. Nici n- 
apucă bine să plece grăjdarul, că alţi slujitori dădură 
buzna să vestească miraţi că fata de la bucătărie 
născuse un băiat care semăna leit cu fiul vacii. Nu 
după multă vreme veniră să-l înştiinţeze că şi regina a 

dat naştere unui fecior ce semăna ca două picături de 
apă cu fiul vacii. Regele îi crescu pe toţi trei ca fiind 
feciorii lui. 

Tare grozavi erau cei trei feciori: creşteau într- 
un ceas cât alţii într-un an, în trei ceasuri cât alţii în 
trei ani! Au crescut mari, s-au făcut puternici şi 
voinici. Într-o zi veniră tustrei la rege cerându-i 
dezlegare să meargă prin cetate să privească norodul 
şi norodul să-i privească pe ei. Regele nu se împotrivi, 
le dădu bani fără zgârcenie şi îi sfătui să fie cu băgare 
de seamă. 

Şi cei trei feciori ai regelui plecară. Unul se 
numea Ivan, fiul regelui, al doilea — Ivan, fiul sluj- 
nicei, iar cel de al treilea — Ivan Furtună-Viteazul, fiul 
vacii. 

Colindară ei ce colindară prin târg, dar de 
cumpărat nu cumpărară nimic. Ivan, fiul regelui, zări 
pe o tarabă nişte gogoloaie de sticlă şi zise către fraţii 
săi: 

— Fraţilor, haideţi să cumpărăm câte un gogoloi 
şi să aruncăm cu el în sus. Cine va arunca mai sus, 
acela va fi cel mai mare dintre noi. 

Fraţii lui se învoiră şi traseră la sorţi care să 
arunce cel dintâi. Sorţii îl aleseră pe Ivan, fiul regelui. 
El aruncă gogoloiul sus de tot, Ivan, fiul slujnicei, şi 
mai sus, iar Furtună-Viteazul, fiul vacii, aruncă atât de 
sus, încât gogoloiul se pierdu din vedere. 

— Vedeţi, fraţilor, rosti el, eu sunt cel mai mare 
dintre voi! 

— Cum aşa? zise Ivan, fiul regelui. Tu, fiul vacii, 
vrei să fii cel mai mare? 

— Pesemne aşa a fost să fie ca voi să ascultați de 
mine. 

Pe urmă porniră mai departe şi merseră cale 
lungă până ajunseră la o apă mare. În acea apă se 
zvârcolea şi mugea, făcând tărăboi grozav, un balaur 
fioros. Ivan, fiul regelui, zise: 

— Fraţilor! Care va astâmpăra lighioana asta, 
acela va fi cel mai mare! 

Ceilalţi doi se învoiră iarăşi, iar Furtună-Viteazul 
adăugă: 

—Astâmpăr-o tu, frăţioare! Dacă izbuteşti, vei fi 
cel mai mare dintre noi. 

Ivan, fiul regelui, începu să strige, să chiuie, dar 
lighioana se întărâta şi mai tare. Pe urmă pomi s-o 
sperie Ivan, fiul slujnicei, şi nici el nu făcu mare lucru. 
Dar când chiui o dată Furtună-Viteazul şi azvârli cu 
ghioaga sa cea groasă, lighioana se făcu nevăzută cât 
ai clipi din ochi. Şi voinicul glăsui din nou: 

— Vedeţi? Tot eu sunt cel mai mare. 

— Noi nu vrem să fim fraţii mai mici! răspunse 
mânios Ivan, fiul regelui. 

— Atunci  rămâneţi sănătoşi! zise Furtună- 
Viteazul şi porni pe drumul de întoarcere spre 
meleagurile natale. 

Ceilalţi doi fraţi ţinură drumul mai departe. 

Aflând regele că Furtună-Viteazul s-a întors 
acasă singur, porunci să fie aruncat în temniţă. Şi mai 
porunci ca trei zile şi trei nopţi să nu i se dea nimic de 
mâncat şi de băut. 

După o vreme, viteazul prinse să bată cu pumnii 
în ziduri şi să strige cu glas tunător: 

— Întrebaţi-l pe rege, tatăl meu adoptiv, de ce 
mă lasă să rabd de foame? Spuneţi-i că zidurile lui 
pentru mine nu-s ziduri şi gratiile nu-s gratii; numai să 
vreau, şi le prefac în praf şi pulbere! 

Slujitorii îl înştiinţară degrabă pe rege. Regele 
veni chiar el şi-l întrebă: 

— De ce te lauzi, Furtună-Viteazul? 

— Tată, spune-mi de ce nu mi se dă mâncare? De 
ce mă laşi să mor de foame? Eu nu mă ştiu vinovat cu 
nimic. 

— Da' unde sunt cei doi feciori ai mei şi fraţii tăi? 
Ce-ai făcut cu ei? 

Furtună-Viteazul, fiul vacii, îi povesti totul cum s- 
a întâmplat. 

— Fraţii mei sunt vii şi nevătămaţi. Au pornit în 
lumea largă, s-au dus încotro au văzut cu ochii. 

Regele îl iscodi iarăşi: 

—Dar tu de ce nu te-ai dus cu ei? 

— Fiindcă Ivan, fiul tău, vrea să fie cel mai mare. 
Iar după vrerea sorţilor mie mi se cuvine. 

— Prea bine! O să trimit slujitorii să-i aducă 
înapoi cât mai degrabă. 

— Nimeni, în afară de mine, nu-i mai poate 
ajunge. Căci s-au dus hăt departe, spre ţinuturile 
zmeilor. Acolo, din marea cea neagră, ies trei zmei 
înfricoşători: unul cu şase capete, altul cu nouă, iar al 
treilea cu douăsprezece, spuse Furtună-Viteazul. 

Regele se rugă de el şi-l înduplecă să plece după 
cei doi fraţi. Furtună-Viteazul, fiul vacii, se găti de 
drum. Îşi luă buzduganul şi paloşul de oţel şi, luându- 
şi rămas bun de la rege, porni. 

Merse el cât merse şi iată că îi ajunse din urmă 
pe fraţii săi lângă un pod din nuiele de călină, aproape 
de marea cea neagră. Lângă pod se afla un stâlp, şi pe 
scria că acolo e locul unde se arată trei zmei. 

— Bun găsit, fraţilor! 

— Bine-ai venit, Furtună-Viteazul, fratele nostru 
cel mare! răspunseră într-un glas. 

— Ei, pesemne nu prea vă cade bine ce e scris pe 
stâlp? 

Apoi se uită roată în jur şi zări în apropierea 
podului o căsuţă aşezată cu faţa la pădure şi cu 
spatele la ei. n 

— Căsuţă, căsuță! Intoarce-te îndată cu faţa spre 
noi şi cu spatele spre pădure! glăsui Furtună-Viteazul. 

Căsuţa se întoarse aşa cum i se porunci. Flăcăii 
intrară în ea şi găsiră o masă aşternută cu fel de fel de 
bucate şi băuturi alese, într-un colţ se afla un pat de 
scânduri, cu saltea şi perini de puf. 

— Vedeţi, fraţilor? Dacă nu eram eu, n-aţi fi avut 
nimic din toate astea. 

Se aşezară la masă, se ospătară, apoi se culcară. 
Când se treziră, Furtună-Viteazul le zise: 

— Fraţilor! În noaptea asta va ieşi zmeul cu şase 
capete. Haideţi să tragem la sorţi, să vedem cine o să 
stea de veghe. 

Aşa făcură şi Ivan, fiul slujnicei, trebui să stea cel 
dintâi de pază. Furtună-Viteazul îl povăţui: 

-la seama! Din mare va ieşi un ulcioraş şi va 
începe să dănţuiască în faţa ta. Tu să nu te uiţi la el, 
să scuipi şi să-l spargi. 

De cum veni seara, Ivan, fiul slujnicei, plecă să 
stea de pază. Dar adormi numaidecât. Furtună- 
Viteazul, ştiind că fraţii lui sunt oameni pe care nu te 
poţi bizui, se duse el să stea de veghe. Mergea pe pod 
încolo şi-ncoace, lovind uşurel cu toiagul. Deodată în 
faţa lui răsări un ulcioraş care începu să dănţuiască. 
Furtună-Viteazul scuipă pe el şi-l sparse, făcându-l 
cioburi mărunţele. Îndată se auzi un măcăit de rață, 
țărmurile se zguduiră, marea începu să se frământe, 
să clocotească şi din ea se ivi o dihanie: zmeul cu şase 
capete. Numai ce se arătă, că îndată slobozi un şuier 
asurzitor, un răcnet înfricoşător: 

— Cal năzdrăvan, armăsar şoiman! Din pământ, 
din iarbă verde să răsai numaidecât în faţa mea! 

Auzindu-se chemat, calul alergă ca gândul, de se 
zguduia pământul, şi de sub copitele lui zburau 
bulgării cât căpiţele de fân. Din nări şi din urechi îi 
ieşeau rotocoale de fum. Dihania încălecă şi o porni 
spre podul din nuiele de călină. Dar calul se poticni 
sub zmeu şi se opri. 

— De ce te poticneşti, pui de căţea? Ai simţit 
cumva vreun prieten sau vreun duşman? 

— Ne aşteaptă un vrăjmaş, Furtună-Viteazul, fiul 
vacii, răspunse calul cel năzdrăvan. 

— Minti, pui de cioară spurcată! El nu e în stare 
să ajungă pe aceste tărâmuri. Poate corbii i-au adus 
ciolanele în gheare. 

— Ascultă,  dihanie  spurcată! strigă atunci 
Furtună-Viteazul. Corbii n-au adus ciolanele mele. Am 
venit chiar eu, întreg şi nevătămat. 

— De ce ai venit, Furtună-Viteazul? Vrei să 
peţeşti pe vreuna din surorile sau fetele mele? îl 
întrebă zmeul. 

— Nu, frăţioare! N-am venit să ne-nrudim, ci în 
luptă să ne măsurăm forţele! 

Furtună-Viteazul se avântă o dată, învârtind 
paloşul de oţel, şi-i reteză zmeului trei capete. Se 
avântă a doua oară şi i le tăie şi pe celelalte. Luă apoi 
trupul zmeului, îl ciopârţi în bucățele şi-l aruncă în 
mare. Capetele le ascunse sub podul de călină, calul îl 
priponi la picioarele lui Ivan, fiul slujnicei, iar paloşul 
de oţel i-l aşeză la cap. Pe urmă intră în căsuţă şi se 
culcă de parcă nimic nu se întâmplase. 

Când Ivan, fiul slujnicei, se trezi, zări calul şi tare 
se mai bucură. Incălecă pe el şi porni spre căsuţă, 
strigând: 

— Hei, Furtună-Viteazul! Mi-ai poruncit să stau 
de pază şi să iau seama la ulcioraş. Am luat seama şi 
am fost dăruit cu un armăsar neasemuit! 

Fiul vacii îi răspunse: 

— Ţie ţi-a fost dăruit, şi nouă făgăduit. 

În noaptea următoare, după sorţi, veni rândul lui 
Ivan, fiul regelui, să stea de strajă. Furtună-Viteazul îi 
povesti şi lui despre ulcioraş. Fiul regelui începu să se 
plimbe pe pod încolo şi-ncoace, lovind uşurel cu 
toiagul. Ulcioraşul răsări dinaintea lui şi prinse să 
dănţuiască. Ivan, fiul regelui, privea la el cu gura 
căscată, până căzu într-un somn adânc. Dar Furtună- 
Viteazul, ştiind că nu se poate bizui pe frate-său, se 
duse şi de data asta să stea de pază. Mergea pe pod 
dintr-o parte într-alta, lovind din când în când cu 

toiagul. Ulcioraşul se ivi şi dinainte-i şi începu să dăn- 
țuiască.  Furtună-Viteazul îl scuipă şi-l izbi, 
prefăcându-l în cioburi mărunţele. Îndată se auzi un 
măcăit de rață, țărmurile se zguduiră, marea prinse să 
se frământe şi să clocotească şi din ea răsări o dihanie 
care slobozi un răcnet înfricoşător: 

— Roib năzdrăvan, armăsar şoiman! Din pământ, 
din iarbă verde să apari degrabă în faţa mea! 

Auzindu-se chemat, calul alergă ca gândul, de se 
cutremura pământul, din nări şi din urechi îi ieşeau 
valuri de fum, din gură îi ţâşneau flăcări de foc. Se 
opri în faţa zmeului ca împietrit. Dihania, zmeul cel cu 
nouă capete, încălecă şi porni spre podul de călină. 
Când ajunse la pod, calul se poticni sub el. 

— De ce te poticneşti, pui de cioară spurcată? Ai 
simţit vreun prieten sau vreun duşman? se răsti 
zmeul, lovindu-l cu biciul. 

— Ne aşteaptă un vrăjmaş, Furtună-Viteazul. 

—Minţi! Poate corbii i-au adus ciolanele, singur 
n-avea cum ajunge pe aste tărâmuri. 

—Hei, dihanie spurcată! răsună glasul lui 
Furtună-Viteazul. De un an sunt aici şi te aştept. 

— La ce ai venit, Furtună-Viteazul? Vrei să te 
însori cu vreuna din surorile sau fiicele mele? 

— N-am venit să ne-nrudim, ci să ne întrecem în 
luptă! 

Furtună-Viteazul se repezi, învârtindu-şi paloşul, 
şi dintr-o lovitură îi reteză zmeului trei capete. Se 
repezi a doua oară şi-i mai tăie trei, iar a treia oară i 
le reteză şi pe celelalte. Luă apoi trupul, îl ciopârţi şi-l 
aruncă în marea cea neagră, capetele le ascunse sub 
podul de călină, calul îl priponi lângă Ivan, fiul 
regelui, iar paloşul de oţel i-l puse la cap. Pe urmă 
intră în căsuţă şi se culcă de parcă nimic nu se 
întâmplase. 

Dimineaţa, Ivan, fiul regelui, se trezi, zări calul, 
şi mai frumos decât primul, şi se bucură nevoie mare. 
Porni spre casă strigând: 

— Hei, Furtună-Viteazul, mi-ai poruncit să stau 
de pază, şi am fost dăruit cu un cal mai grozav decât 
cel dintâi. 

—Vouă v-a fost dăruit, mie doar făgăduit, 
răspunse voinicul. 

Veni şi cea de a treia noapte. Furtună-Viteazul 
începu să se gătească de strajă. Strânse masa şi pe ea 
puse o lumânare. Înfipse un cuţit în perete şi de el 
atârnă un ştergar. Apoi dădu fraţilor săi un pachet de 
cărţi şi le zise: 

—Şedeţi, fraţilor, şi jucaţi cărţi, dar de mine să 
nu uitaţi. Când lumânarea se va stinge şi din ştergar 
va picura sânge în taler, să daţi fuga la pod, să-mi 
săriţi în ajutor. 

Când se făcu noapte, Furtună-Viteazul se duse la 
locul de pândă. Se plimba pe pod încolo şi-ncoace, 
lovind din când în când cu toiagul. Ulcioraşul răsări 
înaintea lui şi începu să dănţuiască. Voinicul îl scuipă 
şi-l izbi, prefăcându-l în cioburi mărunţele. Cât ai clipi 
din ochi, se auzi un măcăit de rață, țărmurile se 
zguduiră, marea se învolbură spumegând şi din 
adâncurile ei se ivi zmeul cu douăsprezece capete. El 
slobozi un şuier asurzitor şi un răcnet înfricoşător: 

— Roib năzdrăvan, armăsar şoiman! Din pământ, 
din iarbă verde să te iveşti degrabă în faţa mea! 

La chemarea lui, calul alergă ca vântul, de se 
cutremura pământul. Din nări şi din urechi îi ieşeau 
fuioare de fum, din gură îi ţâşneau flăcări de foc. Se 
opri în faţa zmeului ca împietrit. Zmeul cel fioros 
încălecă şi porni spre podul de călină, dar calul se 
poticni. 

— Hei, pui de cioară spurcată, de ce te-ai 
poticnit? Ori ai simţit vreun duşman? 

— Ne aşteaptă un vrăjmaş, Furtună-Viteazul, fiul 
vacii. 

— Să taci, că doar nu i-au adus corbii ciolanele 
pe aste tărâmuri! 

— Ba nu, dihanie spurcată! Sunt aici de trei ani 
şi te aştept! 

— Cu ce gând ai venit, Furtună-Viteazul? Nu 
cumva voieşti să te însori cu vreuna din surorile ori 
fetele mele? 

— N-am venit să ne-nrudim, ci să ne luptăm pe 
viaţă şi pe moarte! 

— Aha! Dacă i-ai ucis pe fraţii mei, gândeşti c-o 
să mă birui şi pe mine? 

—Cum o vrea soarta! Dar ascultă, dihanie 
spurcată, tu eşti călare şi eu pe jos. Să facem o 
înţelegere: cel căzut la pământ să nu fie răpus. 

Furtună-Viteazul se avântă în luptă, mânuind 
paloşul, şi-i reteză zmeului trei capete dintr-o dată. Se 
avântă a doua oară, dar zmeul îl dobori la pământ. 
Atunci voinicul strigă: 

— Stai, dihanie spurcată! Doar am făcut 
înţelegere: cel căzut la pământ să nu fie răpus. 

Zmeul îl lăsă să se ridice în picioare. Viteazul se 
ridică şi alte trei capete ale zmeului zburară cu iuţeala 
fulgerului. Şi se luptară aşa încă vreme de trei 
ceasuri. Amândoi erau istoviţi peste măsură. Zmeul îşi 
mai pierdu trei capete, iar paloşul voinicului se frânse 
în două. Furtună-Viteazul îşi scoase cizma din piciorul 
stâng şi o azvârli spre căsuţă. Se dărâmă jumătate din 
casă, dar fraţii lui dormeau duşi, nu auzeau nimic. 
Atunci scoase şi cizma din piciorul drept, o azvârli, 
căsuţa se prăbuşi bârnă peste bârnă, dar fraţii tot nu 
se treziră, puteai să tai lemne pe ei. În cele din urmă, 
Furtună-Viteazul apucă o bucată din paloşul rupt şi o 
aruncă spre grajdul unde erau închişi cei doi 
armăsari. Uşa sări din balamale, armăsarii veniră în 
goană spre pod şi doborâră zmeul la pământ. Voinicul 

se bucură, alergă spre zmeu şi-i reteză şi celelalte 
capete. Apoi îi ciopârţi trupul în bucăţi şi îl aruncă în 
marea cea neagră, iar capetele le vâri sub pod. Luă 
cei trei armăsari şi îi duse în grajd, iar el se ascunse 
sub podul de călină şi adormi. 

Dimineaţa, când se treziră, cei doi fraţi văzură cu 
mirare căsuţa dărâmată, talerul plin cu sânge. Dădură 
fuga la grajd — acolo se aflau acum trei armăsari. 
Mare le fu mirarea negăsindu-l nicăieri pe fratele lor 
mai mare. Ce s-o fi petrecut cu el? Il căutară trei zile 
şi trei nopţi, dar degeaba, nu-l găsiră. 

— Pesemne că s-au răpus unul pe altul şi 
trupurile lor au dispărut, îşi ziseră ei. Hai să plecăm 
acasă. 

De-abia înşeuaseră caii, pregătindu-se de drum, 
când Furtună-Viteazul se trezi şi ieşi de sub pod. 

— Cum asta, fraţilor, plecaţi fără mine? Eu v-am 
scăpat de la pieire, dar voi aţi dormit buştean şi nu 
mi-aţi sărit în ajutor. 

— Iartă-ne, Furtună-Viteazul, fratele nostru cel 
mare! ziseră fraţii lui, căzându-i în genunchi. Suntem 
vinovaţi! 

-—lertaţi să fiţi! 

Apoi se întoarse către căsuţă şi rosti: 

—Cum ai fost înainte, aşa să fii şi acum! 

Căsuţa îşi luă înfăţişarea dinainte. Masa era 
plină cu bucate şi băuturi felurite. 

— Haideţi, fraţilor, să prânzim. Mă tem că fără 
mine aţi flămânzit. Pe urmă o să pornim la drum. 

Prânziră şi apoi plecară. După ce străbătură vreo 
două poşte, Furtună-Viteazul, fiul vacii, se opri şi 
rosti: 

— Fraţilor! Mi-am uitat biciuşca în căsuţă. Voi 
mergeţi la pas până dau fuga s-o iau. O să vă ajung 
din urmă. 

Se întoarse la căsuţă, descălecă de pe cal şi-l 
slobozi să pască pe pajiştea cea verde. 

— Du-te, roibul meu drag, să paşti în voie până o 
să te chem. 

Apoi se prefăcu într-o muscă, intră în căsuţă şi se 
aşeză pe sobă. 

Nu trecu multă vreme şi în căsuţă intră Baba- 
Cloanţa, muma zmeilor, aşezându-se în colţul din faţă. 
Înaintea ei se înfăţişă nora cea mare. 

— Vai, măiculiţă! Furtună-Viteazul, fiul vacii, l-a 
răpus pe soţul meu şi feciorul dumitale. Dar mă voi 
răzbuna crunt pentru netrebnicia asta! O iau înaintea 
lui, îi potrivesc o zi de arşiţă, iar eu mă voi preface 
într-o pajişte verde, apoi într-o fântână îmbietoare, cu 
ciutură de argint, şi într-un pat moale şi ademenitor la 
odihnă. Şi, de bună seamă, cei trei fraţi îşi vor dezlega 
caii să pască, iar ei vor pofti să se odihnească şi să-şi 
potolească setea cu apă rece din fântână. Ei, şi atunci 
praful şi pulberea se va alege de ei! 

Baba-Cloanţa încuviinţă: 

— Aşa le trebuie, nelegiuiţii! 

Se înfăţişă şi nora mijlocie: 

— Vai, măiculiţă! Soţul meu şi feciorul dumitale a 
fost răpus de Furtună-Viteazul, fiul vacii. Dar eu n-am 
să las nerăzbunată nelegiuirea asta. Am să le-o iau 
înainte şi-o să mă prefac într-o livadă fără asemuire. 
Peste gard vor atârna crengi încărcate cu felurite 
roade, frumoase şi aromitoare. Cei trei fraţi vor pofti 
să culeagă după placul inimii. Ei, şi atunci praful şi 
pulberea se va alege de ei! 

— Bine te-ai gândit, fata mea! răspunse 
cotoroanţa. 

Veni şi cea de a treia noră, cea mică: 

—Vai, măiculiţă! Furtună-Viteazul, fiul vacii, l-a 
răpus pe soţul meu şi feciorul dumitale. Dar nu voi 
lăsa nerăzbunată asemenea ticăloşie, o să mă prefac 
într-o căsuţă şi fraţii vor pofti să înnopteze în ea. Dar 
numai ce-i vor călca pragul — praful şi pulberea se va 
alege de ei! 

— Prea bine, dragele mele nurori! lar dacă voi nu 
veţi izbuti să le veniţi de hac, mâine eu o să le-o iau 
înainte, mă prefac într-un porc şi-o să-i înghit pe toţi 
trei! 

Furtună-Viteazul auzi toate astea de după sobă, 
apoi zbură afară, se lovi de pământ, luându-şi iarăşi 
înfăţişarea dinainte, fluieră şi strigă cu glas voinicesc: 

— Roib năzdrăvan, armăsar şoiman! Din pământ, 
din iarbă verde să apari aici numaidecât! 

Calul zbură ca vântul, de se cutremura pământul. 
Furtună-Viteazul încălecă şi porni ca fulgerul. Pe 
drum se opri, rupse o nuia de alun şi legă de ea câteva 
fâşii din coajă de tei împletite. Când îi ajunse pe fraţii 
săi, le zise: 

--lată, fraţilor, asta e biciuşca de care nu mă pot 
despărţi! 

— Vai, frăţioare, pentru un asemenea fleac te-ai 
întors din drum? Când ajungeam acasă, îţi cumpărai 
una nouă din târg! 

Merseră ei, merseră cale lungă, prin văi şi prin 
câmpii. Deodată se lăsă o arşiţă dogoritoare şi simţiră 
o sete cumplită. Dar iată că înaintea lor apăru o 
pajişte verde, cu iarbă deasă, iar în iarbă un pat care 
îmbia la odihnă. 

— Fraţilor, hai să lăsăm caii să pască prin iarba 
asta, iar noi să ne odihnim în patul de colo, zise Ivan, 
fiul regelui. Uite şi o fântână, ne vom potoli setea şi ne 
vom răcori cu apă rece. 

— Cu fântâna asta nu-i lucru curat. N-o să beţi 
apă din ea! răspunse Furtună-Viteazul. 

Zicând acestea, sări jos de pe cal şi se apucă să 
izbească în fântână cu paloşul. Din ea ţâşniră şuvoaie 
de sânge. Şi numaidecât dogoarea zilei se risipi, iar 
setea încetă să-i mai chinuie. 

— Ia uitaţi-vă, fraţilor, ce apă groasă! Parc-ar fi 
sânge! 


50 


Fraţii se mirară, dar nu ziseră nimic şi porniră 
mai departe. Cât or fi mers, nu se ştie, dar după o 
vreme se pomeniră lângă o livadă fără seamăn. Ivan, 
fiul regelui, vorbi către fratele lui mai mare: 

—Lasă-ne să rupem câte un măr! 

—Ehei, fraţilor, aici nu-i lucru curat. Cine a mai 
pomenit o livadă într-o pustietate ca asta? Pesemne că 
merele sunt putrede, dacă muşti din ele, te mai şi 
îmbolnăveşti! Lăsaţi-mă pe mine să văd despre ce e 
vorba. 

Intră în livadă şi tăie pomii toţi, până la unul; din 
ei se prelingea sânge. Cei doi fraţi tare se mai mirară, 
dar nu ziseră nimic nici de astă dată. Purceseră iarăşi 
la drum şi merseră până se lăsă întunericul nopţii. În 
calea lor dădură peste o colibă. 

—Ascultă, Furtună-Viteazul, iaca începe ploaia. 
Hai să înnoptăm în coliba de colo. 

—Ehei, fraţilor, mai bine dormim sub cerul gol 
decât în coliba asta veche şi prăpădită. De vom intra 
în ea, se va prăbuşi peste noi şi ne va strivi sub 
dărâmături. Staţi să mă duc eu să văd despre ce e 
vorba. 

Se apropie de colibă, scoase paloşul şi, când 
începu s-o izbească, din ea ţâşni sânge. 

— Vedeţi cât de putregăioasă era coliba voastră? 
Haideţi şi-om porni mai departe. 

În sinea lor, cei doi fraţi fierbeau de ciudă, dar 
nu lăsau să li se vadă supărarea. Şi merseră înainte. 
Curând ajunseră la o răspântie. Furtună-Viteazul vorbi 
iarăşi: 

— Fraţilor, s-o luăm pe drumul care-o apucă la 
stânga. 

— la-o pe unde vrei, noi nu mai mergem cu tine! 
răspunseră ei. 

Şi au pornit-o: cei doi la dreapta, iar Furtună- 
Viteazul la stânga. 

Furtună-Viteazul, fiul vacii, ajunse după o vreme 
într-un sat. În acel sat trăiau doisprezece fierari. 
Flăcăul fluieră şi strigă cu glas voinicesc: 

— Hei, fierari, meşteri făurari! Veniţi cu toţii 
încoace! 

Fierarii auziră strigarea lui şi cu toţii doisprezece 
i se înfăţişară. 

— Care ţi-e dorinţa, voinicule? 

— Vreau să înveliţi fierăria într-o foaie de oţel. 

Într-o clipită, fierarii îi îndepliniră rugămintea. 

— lar acum, făurarilor, să-mi meşteriţi două- 
sprezece vergele de fier şi să înroşiţi cleştele în foc. 
Curând o să apară un porc şi-o să vă zică: „Hei, 
fierari, meşteri  făurari! Să-mi aduceţi degrabă 
nelegiuitul. De n-o să mi-l daţi, o să vă înghit pe toţi, 
cu fierărie cu tot!”; dar voi să-i răspundeţi: „Vai, 
porcule, binefăcătorule, scapă-ne de nerodul ăsta, că 
de mult ne-am săturat de el! Fii bun şi vâră-ţi râtul în 
fierărie, o să ţi-l punem drept pe limbă”. 

Abia apucă Furtună-Viteazul să rostească aceste 
vorbe, că se şi arătă un porc cât toate zilele de mare, 
care începu să grohăie cât îl ţinea gura: 

— Hei, fierari, meşteri  făurari!  Aduceţi-mi 
degrabă nelegiuitul! De n-o să mi-l daţi, o să vă înghit 
pe toţi, cu fierărie cu tot! 

Fierarii răspunseră cu toţii într-un glas: 

— Vai, porcule, binefăcătorule! Izbăveşte-ne de 
nerodul ăsta, că de mult ne-am săturat de el. Dar 
vâră-ţi râtul în fierărie şi ţi-l vom aşeza drept pe 
limbă. 

Porcul, prost, nepricepând şiretenia, vâri îndată 
râtul, scoțând o limbă lungă de un stânjen. Furtună- 
Viteazul o prinse cu cleştele înroşit şi strigă către 
fierari: 

— Luaţi vergile şi scărmănaţi-l cu nădejde! 

Fierarii îl loviră cu sete, până ce porcul se rugă 
voinicului: 

— Furtună-Viteazul, milostivule! Îndură-te de 
sufletul meu! 

—Da' tu de ce i-ai înghiţit pe fraţii mei? 

— O să ti-i slobozesc îndată, vii şi nevătămaţi. 

Furtună-Viteazul îl apucă de urechi, porcul icni 
zdravăn şi-i scuipă afară pe amândoi fraţii, cu cai cu 
tot. Apoi îl ridică deasupra capului şi-l trânti de 
pământ cu toată puterea, de se făcu mii fărâme. 

— Vedeţi, nătângilor, unde aţi nimerit? 

Cei doi fraţi căzură în genunchi: 

— Iartă-ne, Furtună-Viteazul, într-adevăr suntem 
vinovaţi! 

— Acum haideţi să purcedem la drum. Nimic nu 
ne mai stă în cale. 

Merseră ei, merseră, până ajunseră în împărăţia 
craiului indian. Se opriră şi îşi orânduiră tabăra pe 
pajiştea din apropierea palatului. 

Dimineaţa, când craiul se trezi, se uită spre 
pajişte şi zări tabăra celor trei fraţi. Il chemă degrabă 
pe întâiul său sfetnic. 

— Ia un cal din grajd şi mergi pe pajiştea de 
lângă palat să afli cine sunt nătărăii care şi-au 
orânduit tabăra şi au aprins focurile pe pământurile 
mele, fără să aibă încuviinţare. 

Când ajunse la ei, sfetnicul îi întrebă: 

— Ce fel de oameni sunteţi voi? Impărați sau fii 
de împărați? Regi sau fii de regi? Ori viteji 
preaputernici? 

Furtună-Viteazul, fiul vacii, glăsui: 

— Suntem viteji preaputernici şi am venit să 
peţim fata craiului vostru. Mergi şi spune-i craiului s-o 
dea pe fiică-sa de nevastă lui Ivan, fiul regelui. De nu 
se învoieşte, să trimită oastea. 

Craiul o chemă pe prinţesă şi o întrebă dacă vrea 
să se mărite cu Ivan, fiul regelui. 

— Nu, tăicuţule! Nu vreau să mă mărit cu el. 
Trimite oştirea! 

Curând tobele bubuiră, oştirea se strânse şi se 
îndreptă spre pajiştea din apropierea palatului. Când 
văzură ditamai oastea, Ivan, fiul regelui, şi Ivan, fiul 
slujnicei, se înspăimântară din cale-afară. 

În vremea asta, Furtună-Viteazul, fiul vacii, 
pregătea mâncarea pentru masa de dimineaţă. Şi cum 
era cu polonicul în mână, se repezi şi, când izbi o 
dată, dobori jumătate din oştire. Se întoarse, mestecă 
în mâncare, apoi izbi iarăşi cu polonicul şi dobori şi 
cealaltă jumătate. Cruţă numai pe un chior şi pe un 
orb, cărora le zise: 

— Mergeţi şi spuneţi craiului vostru să i-o dea pe 
fiică-sa de nevastă lui Ivan, fiul regelui. Dacă nu se 
învoieşte, să trimită altă oştire, iar el să vină în 
fruntea ei. 

Chiorul şi orbul alergară într-un suflet la crai, 
căzură în genunchi şi glăsuiră: 

— Înălţimea ta! Furtună-Viteazul ne-a poruncit 
să-ţi spunem s-o dai pe fiica măriei-tale de nevastă lui 
Ivan, fiul regelui. S-a mâniat foarte tare şi ne-a 
doborât pe toţi cu polonicul. 

Craiul se duse îndată în iatacul fetei. 

— Copila mea dragă, oştirea mea a fost înfrântă! 
Ia-l pe Ivan, fiul regelui, de bărbat. 

Fiică-sa îi răspunse: 

— Se vede treaba că nu mai e nimic de făcut şi 
trebuie să-l iau de bărbat. Dă poruncă să fie trimisă 
caleaşca după el. 

Craiul trimise caleaşca, iar el, cu tot alaiul, ieşi la 
poartă să-l întâmpine. Ivan, fiul regelui, sosi însoţit de 
cei doi fraţi ai săi. Craiul îi întâmpină cu surle şi tobe, 
blând şi curtenitor. Îi pofti să şadă la mese de stejar, 
aşternute cu ştergare înflorate, pline cu tot felul de 
bunătăţi: bucate gustoase şi băuturi aromitoare. 

După o vreme, Furtună-Viteazul îi şopti lui Ivan, 
fiul regelui, la ureche: 

— la seama, frăţioare, prinţesa o să vină şi o să-ţi 
zică: „Ingăduie-mi să lipsesc un ceas”. Tu să-i 
răspunzi: „Poţi să lipseşti şi două”. 

Nu trecu mult şi prinţesa se apropie de Ivan fiul 
regelui, şi-i spuse: 

— Îngăduie-mi, Ivane, să merg în altă odaie, să- 
mi schimb straiele. 

Ivan, fiul regelui, o lăsă să plece. Prinţesa ieşi, 
dar Furtună-Viteazul o luă uşurel pe urmele ei. 

Afară, prinţesa se lovi de pridvor, se prefăcu în 
porumbiţă şi îşi luă zborul spre mare. Furtună- 
Viteazul se lovi de pământ, se prefăcu în şoim şi zbură 
pe urmele ei. Când ajunse la ţărmul mării, prinţesa se 
izbi de pământ, se prefăcu în fecioară frumoasă şi 
glăsui: 

— Moşule, bunule, cap de aur şi barbă de argint, 
vino să stăm de vorbă! 

Moşul se ivi din marea albastră şi întrebă: 

— Ce-i, nepoata mea, ce necaz ai? 

— Ivan, fiul regelui, vrea să se însoare cu mine. 
N-aş fi vrut să mă mărit cu el, dar toată oştirea 
noastră a fost înfrântă. Te rog, bunicule, dă-mi trei 
fire de păr. O să le arăt lui Ivan, fiul regelui, şi-o să-i 
zic: „Ivane, poţi să-mi spui din ce rădăcină sunt firele 
astea de iarbă?”. 

Bunicul îi dădu cele trei fire de păr. Fata se lovi 
de pământ, se prefăcu în porumbiţă, luându-şi zborul 
spre casă. 

Furtună-Viteazul se lovi şi el de pământ, luă 
chipul prinţesei şi rosti: 

— Moşule, bunule, mai arată-te o dată, am uitat 
că mai aveam ceva să-ţi spun. 

Şi îndată ce bătrânul îşi scoase capul din valuri, 
Furtună-Viteazul îl prinse şi-l smulse, apoi se izbi de 
pământ, se prefăcu în vultur şi ajunse la palat înaintea 
prinţesei. Il chemă pe Ivan, fiul regelui, în tindă şi-i 
şopti: 

— Ține căpăţâna asta, frate! Prinţesa va veni şi-ţi 
va arăta trei fire de păr, zicându-ţi: „Spune, Ivane, din 
ce rădăcină e iarba asta?”. Atunci, tu să-i arăţi 
căpăţâna. 

Nu trecu mult şi prinţesa se apropie de Ivan, fiul 
regelui, arătându-i cele trei fire de păr: 

— Ghiceşte, Ivane, din ce rădăcină e iarba asta? 
Dacă ghiceşti, o să fiu nevasta ta, dacă nu, să nu te 
superi pe mine! 

Ivan, fiul regelui, scoase capul de sub masă şi i-l 
arătă: 

— Uite rădăcina! 

Prinţesa, înciudată, zise în gândul ei: „Afurisiţii! 
M-au biruit”. Apoi cu glas tare: 

— Îngăduie-mi, Ivane, să merg în altă odaie să-mi 
schimb straiele. 

Ivan, fiul regelui, o lăsă iarăşi să plece. Ea ieşi în 
pridvor, se lovi de duşumea, se prefăcu în porumbiţă, 
luându-şi din nou zborul spre mare. Furtună-Viteazul 
luă capul, ieşi afară, îl izbi de pridvor, şoptind: 

— Unde erai înainte, acolo să fii! 

Capul zbură, ajunse înaintea prinţesei şi se lipi 
de trup. 

Prinţesa ajunse la ţărmul mării, se lovi de 
pământ, luându-şi chipul de fecioară frumoasă. 

— Moşule, bunule! leşi afară că am să-ţi spun o 
vorbă, rosti fata. Nu cumva capul ce mi l-au arătat era 
capul tău? 

— Nu ştiu, nepoată! Pare-mi-se că am dormit 
zdravăn. 

— Nu, bunicule, era capul tău! 

— Pesemne, când ai fost aici ultima oară să stăm 
de vorbă, mi-a smuls cineva capul. 

Prinţesa se lovi de pământ, se prefăcu în 
porumbiţă şi îşi luă zborul spre palat. Când ajunse, îşi 
schimbă straiele, intră în sala ospeţelor şi se aşeză 
alături de Ivan, fiul regelui. 

A doua zi, Ivan, fiul regelui şi prinţesa fură 
cununaţi după datină. Îndată după cununie, Furtună- 
Viteazul îl duse pe mire să vadă iatacul ce le-a fost 
hărăzit pentru culcare. Arătându-i trei nuiele, una de 
fier, alta de aramă, iar a treia de cositor, îi zise: 

— Dacă vrei să mai trăieşti, lasă-mă pe mine să 
mă culc, în locul tău, în patul prinţesei. 

Ivan, fiul regelui se învoi. 

Nu trecu mult şi craiul îi conduse pe tinerii miri 
în iatacul nuptial. Găsind un moment prielnic, 
Furtună-Viteazul luă locul lui Ivan, fiul regelui. Se 
culcă în pat şi se prefăcu a dormi adânc. Prinţesa îl 
jovi de două ori cu piciorul, să vadă dacă doarme, apoi 
luă perna şi i-o puse pe gură să-l înăbuşe. Furtună- 
Viteazul sări din pat, luă nuiaua de fier şi începu s-o 
lovească pe fata de crai. O lovi până se rupse nuiaua. 
Pe urmă o luă pe cea de aramă. După ce se rupse şi 
asta, începu s-o lovească şi cu cea de cositor. Prinţesa 
căzu în genunchi şi se jură cu mii de jurăminte că n-o 
să mai facă aşa ceva niciodată. 

Spre dimineaţă, Furtună-Viteazul se sculă şi se 
duse la Ivan, fiul regelui şi-i zise: 

— Du-te, frate, de vezi cum s-a îmblânzit nevasta 
ta. Cele trei nuiele ce le-ai văzut, toate le-am rupt pe 
spinarea ei. De-acum să trăiţi fericiţi, să vă iubiţi unul 
pe altul, iar pe mine să nu mă daţi uitării. 

Apoi Furtună-Viteazul, fiul vacii şi Ivan, fiul 
slujnicei, plecară spre casa părintească, să-i spună şi 
regelui, tatăl lor, despre nunta fratelui lor cu prinţesa 
indiană. 

POVESTE SLOVENĂ 


Mireasa-şarpe 


A FOST ODATĂ un om sărman, care avea trei 
feciori. Cel mai mare dintre ei ar fi vrut să se însoare, 
dar nu îndrăznea să-i spună tatălui său. De aceea se 
sfătui cu fratele său mijlociu şi hotărâră să pornească 
amândoi la drum şi să colinde lumea în lung şi-n lat, 
până şi-or găsi neveste pe potrivă. În cele din urmă îşi 
luară inima în dinţi şi se înfăţişară înaintea tatălui lor, 
mărturisindu-i tot ce puseseră la cale: 

— Noi pornim în lume să ne căutăm neveste! 

— Of, băieţii mei! Asta e o treabă prea grea 
pentru nişte oameni sărmani ca noi. Cine să vă ia? 
zise tatăl. 

Dar până la urmă se înduplecă şi hotărî ca 
feciorul cel mare să-şi încerce primul norocul şi, dacă 
totul se sfârşeşte cu bine, abia după aceea să 
pornească şi cel mijlociu. 

Porni feciorul cel mare la drum şi, tot mergând 
aşa, ajunse la marginea unei păduri dese ca peria. Tot 
timpul fluierase şi cântase voios şi aşa făcu şi când 
intră în pădure. Aici îşi avea căsuţa un om tare bătrân. 
Văzându-l pe băiatul care fluieră, unchiaşul îl întrebă: 

— Încotro ai pornit, fiule, şi de ce fluieri şi cânţi 
cu-atâta voie bună? 

—Păi, cum să nu fluier şi cum şă nu cânt, 
moşule, când am plecat să-mi caut nevastă? îi 
răspunse mândru flăcăul. Cine ştie, poate că am noroc 
şi găsesc una care să ia de bărbat şi un sărăntoc ca 
mine. 

—Eh, păi asta n-ar fi o treabă chiar aşa de grea! 
zise bătrânul. Dacă o ţii înainte pe drumeagul ăsta, o 
să ieşi din pădure şi o să dai de-o căscioară. Opreşte- 

te acolo şi povesteşte-le oamenilor din căsuţă ce te 
doare. 

Aşa şi făcu flăcăul nostru. Mulţumi pentru sfat şi 
merse, tot merse, până dădu de căsuţa cu pricina. 
Intră înăuntru şi văzu o femeie ce sta de vorbă cu trei 
tinere fete. Atunci le spuse tot ce avea pe suflet. 

— Trei fete am, zise mama. Alege-ţi una, fiule, pe 
cea care-ţi place cel mai mult şi duceţi-vă sănătoşi. 

A treia zi, feciorul cel mare se întoarse acasă cu 
aleasa inimii sale. 

— Tată, spuse feciorul mijlociu în aceeaşi zi, 
vreau şi eu să-mi încerc norocul. Pornesc la drum 
chiar de mâine, în revărsat de zori. 

Zis şi făcut. Ca şi fratele său mai mare, nici nu 
păşi bine în codrul cel des, şi-l întâlni pe unchiaşul de 
care-i vorbise el. Acesta îl îndreptă şi pe el la căsuţa 
din pădure. Băiatul, ajungând acolo, îşi alese mireasa 
dintre cele două fete care mai rămăseseră acasă cu 
bătrânica şi a treia zi se întoarse la ai săi. 

— Tată, îndrăzni şi cel mai mic dintre băieţi, 
vreau şi eu să mă însor, cu toate că toţi mă ţineţi de 
prostănac. Poţi să ştii, te pomeneşti că se milostiveşte 
vreuna şi de mine şi mă ia de bărbat! 

Bătrânul tată clătină nemulţumit din cap şi 
încercă pe toate căile să-l convingă să se lase păgubaş 
de-o treabă ca asta, dar parcă aveai cu cine te- 
nţelege?! Dacă văzu şi văzu că nu poate s-o scoată la 
capăt cu el, îl lăsă şi pe el să-şi caute norocul în lumea 
asta mare. 

Şi merse mezinul, merse cale lungă, cântând şi 
fluierând şi gândindu-se întruna cât de bine o să fie 
când o s-aducă şi el o noră în casă. 

Şi tot mergând aşa, ajunse până la o salcie 
bătrână, unde se opri ca să se odihnească. 

— Încotro ai plecat şi de ce eşti aşa vesel, Mijek? 
se auzi o voce. 

Căci Mijek îl chema pe băiat. 

— Am plecat în lumea largă. Caut o nevastă... 

— Hm, păi dacă-i vorba de-aşa ceva, eu o să-ţi 
îndeplinesc dorinţa pe loc. Ia-mă pe mine de nevastă, 
se auzi din nou acelaşi glas. 

—Dar cine eşti tu, de mă cunoşti şi mă strigi pe 
nume? întrebă Mijek, privind mirat în jurul său, 
fiindcă nu vedea pe nimeni. 

—Eu sunt Crăiasa şerpilor. 

— Unde te-ai băgat, că nu te poate vedea omul? 

— Sunt aici, în salcie. Priveşte! 

Mijek se aplecă spre scorbura din trunchiul 
sălciei şi zări un şarpe mare, urât şi scârbos, care 
începu să se întindă spre el şuierând întruna cu limba 
sa despicată în două. Ce-i drept, Mijek o cam sfeclise. 

— Văd că ţi-e teamă de mine, vorbi şarpele, dar 
nu te speria, n-o să-ţi fac nici un rău. Dacă vrei să fii 
fericit, ascultă-mă cu luare-aminte şi fă tot ce ţi-oi 
spune. Ia cheia asta de aur. De-o învârţi de trei ori în 
buzunar, capeţi tot ce-ţi pofteşte inima. Acu' du-te 
acasă şi pregăteşte toate cele trebuinţă pentru nuntă. 
Apoi veniţi să mă luaţi, dar cu trăsură. Şi ai grijă ca 
trăsura să aibă scară. Şi încă un lucru să nu uiţi: în 
trăsură să fie şapte lăutari — şase negri, şi unul alb. 

Flăcăul luă deci cheia de aur, se întoarse acasă 
şi-i povesti tatălui său tot ce i se întâmplase. 

— Ia încearcă tu, fiule, să vedem ce poate cheia 
asta de aur, zise taică-său. Pe urmă vedem noi ce 
avem de făcut. 

Mijek învârti de trei ori cheia de aur, zicând: 

— Vreau o tavă cu plăcinte! 

Nici n-apucă să-şi termine bine vorba, că pe 
masă şi apăru tava aburindă, răspândind în toată casa 
o mireasmă îmbietoare. 

— N-ar strica şi nişte vin la plăcinta asta. Aşa... să 
zicem trei căni, se gândi Mijek, răsucind din nou cheia 
de aur. 

Şi ce să vezi? Cănile se şi aflau în faţa lor. 

— Fiule, cheia asta e năzdrăvană, zise tatăl. Eu 
zic să facem tot ce ţi-a cerut Crăiasa şerpilor. 

A doua zi se duseră la salcie cu trăsură şi cu cei 
şapte lăutari. Cum îi văzu, şarpele cobori din copac şi 
se întinse spre ei şuierând îngrozitor. 

Toţi se speriară şi vrură să fugă. Numai Mijek nu 
se sperie. 

— Nu vă temeţi! Eu vă vreau binele, vorbi şarpele 
şi se târi în trăsură, aşezându-se în dreapta mirelui, 
după care porniră spre casă, unde erau aşteptaţi de 
nuntaşi. 

Aici oaspeţii şovăiră. Nici unul nu cuteza să se 
aşeze în faţa bucatelor. Cu mare greutate se hotărâră. 
În cele din urmă se aşezară, fiecare căutând să fie cât 
mai departe de miri. Şarpele-mireasă, de, se întinse 
sub masă, pe toată lungimea acesteia, iar capul şi-l 
ridică deasupra tuturor, parc-ar fi vrut să-i vadă mai 
bine, apoi se lipi de mire. Fraţii mai mari îşi dădeau 
mereu coate, zâmbind cu răutate şi bucurându-se în 
sinea lor de alegerea pe care o făcuse mezinul, 
prostănacul de Mijek. 

Însă, la miezul nopţii, pielea şarpelui scârbos se 
desprinse deodată şi căzu sub masă, iar lângă mire se 
ivi o fată de o frumuseţe orbitoare, îmbrăcată toată în 
fir de aur şi mărgăritare, având şi o coroniţă de aur pe 
cap, toată bătută în nestemate. 

— Tu m-ai scăpat de un mare blestem, Mijek, 
luându-mă de soţie, spuse mireasa. De-acum încolo 
nimic nu ne mai poate despărţi. 

Toţi rămaseră miraţi de o aşa întâmplare. Şi 
tinerii însurăţei trăiră ani mulţi şi fericiţi. Şi poate că 
mai trăiesc şi azi, dacă nu cumva or fi murit. 

POVESTE CEHĂ 


lanacek-tontul 


A FOST ODATĂ un om care avea trei fii, un 
bordei şi un biet petic de pământ. Trăiau cu toţii în 
mare sărăcie şi atunci cel mai mare dintre fraţi se 
hotărî să plece în lume să-şi facă un rost. 

Merse el ce merse şi, când ajunse în satul 
învecinat, începu să întrebe în dreapta şi-n stânga 
dacă nu avea nevoie careva de o slugă harnică şi 
credincioasă. În cele din urmă, bătu la poarta unui 
boier, căruia i se dusese vestea că, de zgârcit ce era, 
nici o slugă nu făcea mulţi purici la el. 

— Te tocmesc la mine, îi spuse băiatului, să-mi 
lucrezi un an de zile, dar cu o condiţie: indiferent ce s- 
ar întâmpla, n-ai voie să te mânii. Dacă uiţi cumva de 
învoială, pe loc îţi tai nasul şi te azvârl în drum fără 
să-ţi plătesc o para. lar dacă mă voi înfuria eu, îmi tai 
tu mie nasul şi-ţi plătesc simbria pe tot anul. 

Băiatului nu-i prea miroseau a bine condiţiile 
bogătanului, dar, neavând încotro, încuviinţă cam 
acru şi rămase. 

A doua zi se sculă în zori şi se duse la câmp să 
are, iar stăpână-sa îi pregăti ceva de mâncare. Aruncă 
într-o oală două verze, le sără şi le puse la fiert. Când 
băiatul se întoarse înfometat la prânz, i le puse în 
farfurie, spunându-i: 

— Asta-i tot pentru azi. 

Băiatul rămase dezamăgit, dar, amintindu-şi de 
învoială, îşi înghiţi necazul. 

Ca din pământ se ivi lângă el şi boierul cel 
zgârcit, care-l întrebă mieros: 

— Nu cumva te-ai supărat? 

— Ba bine că nu, răspunse băiatul. 

Dar lăsă fiertura de varză neatinsă şi ieşi din 
casă. 

A doua şi a treia zi, povestea se repetă la fel — 

băiatul nu putu să mănânce nimic. 

— Te pomeneşti că te-ai supărat? îl iscodi boierul 
când sluga se sculă de la masă pentru a patra oară cu 
burta goală. 

— Cine nu s-ar supăra, cu un prânz ca ăsta?! 
izbucni, plin de obidă, băiatul. 

Şi pe dată stăpânul îi tăie nasul. 

Băiatul se întoarse acasă şi fără bani, şi fără nas. 
Când veni timpul, fratele mijlociu spuse c-ar merge şi 
el să muncească la bogatul cu pricina, ca să se 
răzbune. Zis şi făcut. Dar, din păcate, după o lună se 
întoarse şi el la taică-său cu capul în pământ, fără 
bani şi fără nas. 

Atunci, cel mai mic dintre copii, căruia toţi îi 
ziceau lanacek-tontul, le spuse: 

— Trebuie să mă duc eu însumi la boierul ăsta şi 
să răzbun ruşinea pe care ne-a făcut-o. 

Degeaba încercară toţi să-l convingă să renunţe 
la planul lui, socotind că, neghiob cum era, nu va 
rezista în slujbă nici măcar o singură zi. Dar toate 
rugăminţile fură în zadar, căci lanacek plecă, iar 
ceilalţi rămaseră aşteptându-l să se întoarcă şi el fără 
nas. 

Dar lanacek nu era chiar aşa de netot cum îl 
credea lumea. 

Mâncă în toate zilele ce-i puneau stăpânii pe 
masă, mulțumea surâzând pentru fiecare căpăţână de 
varză fiartă şi boierul nu găsea nici un prilej să-l 
întrebe dacă era mulţumit sau nu de felul cum îl 
ospâta. 

Într-o zi, îl trimise pe lanacek la târg cu grâu, 
spunându-i: 

— lanacek, ia-o înainte cu grâul ăsta spre târg, 
du-l la hambar şi aşteaptă-mă acolo, că sosesc şi eu 
din urmă. 

lanacek dădu fuga la târg, vându grâul, băgă 
banii în buzunar şi se duse la han, unde petrecu până 
seara târziu. 

Apoi, ca şi cum nu s-ar fi întâmplat nimic, o luă 
cântând încetişor către casă. 

Stăpânul, care-l aştepta cu sufletul la gură, îl 
întrebă unde zăbovise atâta şi ce făcuse cu grâul. 

— Grâul l-am lăsat la hambar, aşa cum mi-ai 
spus, şi apoi, dacă am văzut şi-am văzut că timpul 
trece şi nu mai vii, m-am dus la han. Ce-o să se 
întâmple cu grâul, nu ştiu, poate s-o găsi careva să-l 
fure de acolo. Doară nu eşti furios, stăpâne? 

Boierul abia-şi mai putea ţine firea de mânie, dar 
se străduia din răsputeri să se arate indiferent. 

Mai trecură câteva zile şi din nou boierul îl 
trimise pe lanacek la târg, de data asta cu o turmă de 
porci. li dădu o adresă, îi spuse pe cine să caute şi câţi 
bani trebuie să primească în schimbul lor. Şi lanacek 
porni. 

Pe drum întâlni un negustor, făcu pe loc târgul 
cu el, vânzându-i porcii, băgă banii în buzunar şi făcu 
calea-ntoarsă, plin de voioşie. 

— Da' cum de venişi aşa de curând? îl întrebă 
mirat şi cam neliniştit boierul. 

— Păi, grozavă stradă m-ai trimis să caut, 
bombăni  lanacek.  Noroiul mi-a ajuns până la 
cingătoare, iar pe porci i-a acoperit cu totul. Am 
încercat eu să-i trag afară, dar s-au înecat cu toţii. Nu- 
i aşa că nu te-ai supărat, stăpâne? 

— Trăsni-te-ar Dumnezeu, să te trăsnească, se 
poate să nu mă supăr?! Mi-ai prăpădit o bogăţie... 

— Şi un nas, râse lanacek, şi îi reteză nasul la 
iuţeală. 

Aşa şi-a răzbunat lanacek cel prostănac fraţii, s-a 
întors acasă cu o mulţime de bani şi lăsându-l fără nas 
pe boierul cel zgârcit. 

De atunci, lanacek şi ai lui au trăit în belşug şi 
fericire. 

POVESTE SÂRBĂ 


Omul de fier 


A FOST ODATĂ un împărat care avea trei feciori. 

Când ajunseră ei la vârsta de însurătoare, tatăl le 
porunci să se urce pe rând în turn şi să slobozească de 
acolo câte o săgeată. Unde va cădea săgeata fiecăruia, 
de acolo îi va alege soţie. Fiii îşi ascultară părintele şi, 
când traseră cu arcul feciorii cei mai mari, săgețile lor 
căzură în două cetăţi învecinate; iar când trase cu 
arcul mezinul, săgeata lui se pierdu. O căutară cu toţii 
pretutindeni, dar nu era chip de găsit. In cele din 
urmă dădură peste ea într-o fântână. Împăratul, când 
auzi una ca asta, aduse numaidecât fete din cetăţile 
acelea pentru feciorii săi mai mari, iar pentru fiul său 
cel mic aduse o broască pe care o găsise în fântâna 
părăsită. li cunună şi făcu mare petrecere. Apoi 
împăratul îi rostui pe tineri: pe cei doi fraţi mai mari 
cu fetele acelea, iar pe mezin cu broasca din fântână. 

Când se lăsă noaptea, iată că din testul de 
broască ieşi o fată neînchipuit de frumoasă, cum nu 
mai era alta în toată împărăţia; dar, când se crăpă de 
ziuă, fata intră din nou în testul de broască. Şi aşa se 
întâmpla mereu: ziua era broască, iar noaptea — 

fată. 

După câteva zile, îl întrebă împărăteasa pe fiul ei 
cel mic: 

—Pentru numele lui Dumnezeu, fătul meu, cum 
te împaci cu scârboşenia asta? 

Mezinul îi răspunse: 

— Ei, mamă, să vezi tu ce frumuseţe-i nevasta 
mea: noaptea iese din ţestul ei de broască şi e o fată 
frumoasă cum nu se mai află! 

Atunci maică-sa îi spuse: 

-—Pentru Dumnezeu, fiule, hai s-o scăpăm! 
Deseară fură-i ţestul şi pune-l pe fereastră; eu am să-l 
iau binişor de acolo şi am să-l arunc în sobă, ca să 
ardă. 

El o ascultă pe maică-sa. Când se înseră şi 
nevasta lui ieşi din ţestul broaştei, băiatul i-l fură şi-l 
puse pe prichiciul ferestrei; iar maică-sa veni şi îl luă, 
apoi îl aruncă în sobă: acolo arse. 

În zori, nevasta se trezi şi dădu să-şi caute ţestul, 
ca să se prefacă în broască. Dar ia-l de unde nu-i! Şi 
aşa rămase, chiar ziua, cu chip de fată. Dimineaţa ea 
ieşi în curte şi, când o văzu lumea, toţi se minunară: 
nu se mai săturau privind asemenea frumuseţe. 

Când sosi întâia duminică, împărăteasa se duse 
cu nurorile sale la biserică. Lumea nu-şi lua ochii de la 
fata cea frumoasă. Împărăteasa începu s-o pizmuiască 
pe nora ei cea mai mică şi, de cum se întoarse la 
palat, îi şi spuse împăratului: 

— Eu nu mai mănânc pâine şi sare cu tine, dacă 
nu-l alungi pe mezin din palat! 

Împăratul căută s-o îmbuneze şi abia izbuti puţin. 

Dar, în a doua duminică, împărăteasa se duse din 
nou cu nurorile la biserică; iar când ieşiră din 
biserică, tot norodul se opri s-o privească pe nora 
împăratului cea mai mică,  minunându-se de 
frumuseţea ei. Împărăteasa, cum ajunse acasă, îi 
spuse împăratului: 

— Ori pleacă băiatul cel mic din palat cu nevastă- 
sa, ori plec eu! 

Când văzu împăratul că n-are încotro, îl chemă 
pe mezin şi-i spuse: 

— Fătul meu, ţi-am auzit lăudăroşeniile: cică poţi 
să hrăneşti cu o mână de mălai o sută de grăsuni. 

Sărmanul de el se cruci, spunând că nici nu se 
gândise măcar vreodată la aşa ceva. Insă împăratul, 
nici una-nici două, răcni: 

— Dacă nu faci ce ţi-am poruncit, n-are să-ţi mai 
stea capul pe umeri! 

Atunci bietul băiat se duse plângând la nevastă- 
sa; iar ea îl întrebă de ce plânge şi el îi spuse cum şi 
ce... 

— Nu te teme, îl îmbărbătă nevastă-sa. Du-te la 
fântâna unde m-aţi găsit; apleacă-te deasupra 
ghizdurilor şi strigă: „Cumnate, cumnate!” Fratele 
meu are să-ţi răspundă şi-o să te-ntrebe: „Ce vrei?” Tu 
spune-i, în totului tot, ce ţi-a poruncit tatăl tău. 

El o ascultă pe nevastă-sa, se duse la fântână şi 
strigă cât putu de tare: 

—Cumnate, cumnate! 

Auzindu-l, fratele nevesti-si îi răspunse din 
fântână: 

—Ce vrei? 

Atunci feciorul cel mic al împăratului prinse a se 
tângui că are să-i facă taică-său de petrecanie, dacă 
nu satură cu o mână de mălai o sută de grăsuni. După 
ce îl ascultă, cumnatul său cuvântă: 

— Aşteaptă puţin! 

Apoi îi trimise un vlăjgan şi-i spuse: 

— Tu ia din hambar numai o mână de mălai, pe 
urmă nu-ţi face griji. Porcarul ăsta are să-ţi scoată cât 
trebuie, fără ca să-l vadă cineva. 

Feciorul de împărat îl luă pe vlăjgan şi se duse cu 
dânsul acasă. Când ajunse acolo, găsi porcii flămânzi, 
guiţând prin curte în aşteptarea hranei. Iar din palat 
ieşiră cu toţii, până la unul, ca să vadă ce va fi. Atunci 
mezinul deschise hambarul, luă o mână de mălai şi o 
vărsă în troacă la porci; grăsunii dădură buzna s-o 
înfulece, iar porcarul acela turnă mereu mălai, 
nevăzut de nimeni. Împăratul rămase uimit cum de se 
săturară o sută de porci dintr-o mână de mălai. După 
aceea, vlăjganul se întoarse în fântână. 

După un timp, fiindcă împărăteasa îl bătea mereu 
la cap să-l alunge pe mezin, împăratul îl chemă iarăşi 
pe acesta şi-i spuse: 

— Aud că iar te lauzi: cică ai putea adăpa o sută 
de boi cu o singură găleată de apă. 

Bietul băiat se sperie şi dădu să se apere că nu-i 
trăsnise niciodată prin cap una ca asta. Împăratul însă 
nu-l lăsă să vorbească prea mult, ci-i porunci: 

— Dacă nu faci asta, n-are să-ţi mai stea capul pe 
umeri! 

Atunci feciorul de împărat se duse acasă 
plângând; iar nevastă-sa, văzându-l cu lacrimi în ochi, 
îl întrebă de ce plânge. El îi povesti cum îl năpăstuise 
iarăşi tatăl său. Atunci ea îl povăţui: 

— Du-te iarăşi la fântâna aceea şi strigă: 
„Cumnate, cumnate!”, iar fratele meu are să se 
supere şi-o să-ţi spună: „Lipsi-m-aş de aşa podoabă de 
cumnat”. Tu răspunde-i: „Nevoia mă mână” şi 
povesteşte-i totul, ce şi cum... 

Mezinul o ascultă pe nevastă-sa, se duse la 
fântâna aceea şi strigă: 

—Cumnate, cumnate! 

Iar fratele soţiei sale îi răspunse supărat: 

— Lipsi-m-aş de aşa podoabă de cumnat! Ce mai 
vrei? 

Mezinul îi răspunse: 

— Cumnate, nevoia mă mână, tata mi-a poruncit 
să adăp o sută de boi dintr-o singură găleată de apă. 

— Tu scoate numai o găleată de apă din fântână 
şi toarn-o în jgheab, îi spuse atunci cumnatul său, 
îmbunat; pe urmă nu-ţi fă griji. Văcarul ăsta al meu o 
să meargă cu tine şi o să scoată câtă apă trebuie, fără 
să-l vadă cineva. 

Mezinul mulţumi cumnatului său; apoi îl luă pe 
văcar şi se duse cu dânsul acasă. Când colo, boii se 
îngrămădeau în jurul jgheabului, aşteptând să li se 
dea apă, şi tot palatul ieşise să vadă ce va fi. Atunci 

mezinul scoase o găleată de apă şi o turnă boilor în 
jgheab: boulenii se puseră pe băut, iar văcarul tot 
scotea apă şi turna mereu fără să-l vadă careva. 
Împăratul rămase înmărmurit cum se adăpară o sută 
de boi dintr-o singură găleată de apă. lar văcarul 
acela plecă în plata lui Dumnezeu. 

După un răstimp, la insistenţele împărătesei, 
împăratul îl chemă din nou pe mezin şi-i porunci: 

— Aud că te lauzi precum că ai putea să-mi aduci 
pe omul de fier. 

Băiatul căută să se apere, că nici nu-i trecuse 
vreodată prin cap una ca asta. Dar împăratul zise: 

— Nici o vorbă mai mult! Dacă nu-mi îndeplineşti 
porunca, n-are să-ţi mai stea capul pe umeri! 

Atunci mezinul se duse la nevastă-sa, plângând; 
iar ea, când îl văzu scăldat în lacrimi, îl întrebă: 

— De ce plângi iarăşi? 

El îi răspunse ce şi cum... Soţia sa îl sfătui: 

— Du-te iar la fântână şi strigă: „Cumnate, 
cumnate!”. El are să-ţi răspundă, şi o să se mânie şi o 
să izbucnească: „Vai de mine şi de mine cu asemenea 
cumnat!”; dar tu roagă-l: „Pentru numele lui 
Dumnezeu, nevoia mă mână”, şi povesteşte-i totul ce 
şi cum. 

Mezinul o ascultă pe nevastă-sa, se duse din nou 
la fântână şi strigă: 

— Cumnate, cumnate! 

Fratele soţiei sale îi răspunse mânios: 

— Vai de mine şi de mine cu asemenea cumnat! 
Ce mai vrei? 

— Pentru numele lui Dumnezeu, cumnate, nevoia 
mă mână; tatăl meu cere să-i aduc pe omul de fier, ca 
să stea de vorbă cu dânsul. Ajută-mă! 

— Aşteaptă puţin, îi răspunse, acuşi o să ies eu 
însumi, dar ai grijă să nu te sperii şi să nu te 
înspăimânţi. 

După puţin timp, iată-l pe omul de fier, căci într- 
adevăr el era fratele broaştei din fântână. Era 
mătăhălos, groaznic! Târa buzduganul după sine, 
arând cu dânsul pământul, de rămânea brazdă în 
urma lui ca după un plug tras de opt boi. 

Când văzu de departe că venea aprig omul de 
fier, împăratul se înfricoşă şi dădu poruncă să se 
închidă porţile palatului, apoi fugi în cerdacurile de 
sus şi se închise acolo. Când sosi, omul de fier bătu în 
poartă, ca să i se deschidă. Văzând că nimeni nu-i 
deschide, el lovi cu pumnul în poartă şi poarta se 
sparse numaidecât. Apoi omul de fier intră înăuntru şi 
deschise rând pe rând toate uşile până ajunse în faţa 
împăratului. 

— De ce m-ai chemat? îl întrebă omul de fier, 
apropiindu-se de împărat. 

Împăratul însă tăcea, înfricoşat. 

— De ce m-ai chemat? repetă omul de fier şi, 
neprimind nici un răspuns, îl izbi pe împărat cu 
buzduganul în frunte. 

Împăratul îşi dădu pe loc duhul, iar omul de fier 
îl luă pe cumnatu-său şi-l puse împărat. 

De atunci, de frica omului de fier, nimeni nu mai 
cuteză să-i supere pe mezin şi pe nevastă-sa şi de 
atunci au trăit ei în pace şi fericire. 

POVEŞTI IZRAELITE 


Băiatul cel înţelept 


AU FOST ODATĂ doi băcani; ei aveau prăvăliile 
aşezate alături: se despărţeau numai printr-un gard 
de lemn. Unul vindea unt, iar celălalt, mirodenii. 

Într-o seară, la închidere, băcanul care vindea 
mirodenii văzu prin crăpătura gardului cum vecinul 
său, care vindea unt, număra dinari de aur şi-i punea 
într-o basma roşie. Începu să-i numere şi el. În basma 
se aflau 165 de monede de aur. Îl cuprinse lăcomia; 
tare ar fi vrut să pună mâna pe ei. Se gândi puţin, 
apoi ieşi repede în stradă şi începu a striga cât îl ţinea 
gura, prefăcându-se că a fost prădat: 

— Ajutor! M-au prădat! Mi-au furat banii! 

Îndată sosiră străjerii. 

— Pe cine bănuieşti de furt? îl întrebară ei. 

— Nu ştiu... După ce am strâns banii într-o 
basma roşie, n-a intrat nimeni aicea, afară de vecinul 
meu care vinde unt, minţi el. In basma erau 165 de 
dinari de aur. 

Străjerii cercetară prăvălia vecinului şi, într- 
adevăr, găsiră într-un loc ascuns 165 de dinari de aur, 
înfăşuraţi într-o basma roşie. 

Băcanul care vindea unt se jura că banii sunt ai 
lui, dar în zadar, străjerii nu-i dădură nici o crezare, îl 
înşfăcară şi-l aruncară în temniţă. Judecătorul începu 
să cerceteze acest caz, dar nu putu să afle cine are 
dreptate şi cine e vinovat. 

De judecată se interesă însuşi cârmuitorul 
oraşului, dar nici el nu putu să-i dea de capăt. La 
urma urmei, cui trebuie să dai crezare, băcanului cu 
unt sau vecinului? Cine dintre ei spune adevărul şi 
cine minte? În oraş, toată lumea vorbea numai despre 

această judecată, dar, ca să dezlege taina, nimeni nu 
era în stare. 

Plimbându-se într-o zi la marginea oraşului, 
cârmuitorul întâlni un grup de copii care se pregăteau 
de joacă. Auzi cum unul dintre ei spuse: 

— Hai să ne jucăm de-a judecata. Tu vei fi 
băcanul care vinde unt, tu, vecinul lui care vinde 
mirodenii, iar eu voi fi judecătorul. 

Cârmuitorul oraşului se ascunse după un copac 
şi urmări jocul. Copiii rostogoliră un mare bolovan de 
piatră şi aşezară pe el copilul care trebuia să fie 
judecătorul. De el s-apropiară alţi doi copii: aceştia 
erau băcanii. 

— Sunt banii mei, cei 165 de dinari, eu i-am 
câştigat din vânzarea untului, spuse unul. 

—Nu-i adevărat, sunt banii mei, răspunse 
celălalt. Eu i-am numărat, i-am înfăşurat într-o basma 
roşie şi i-am ascuns într-un sertar, iar tu ai venit şi i-ai 
furat. 

După ce-i ascultă pe amândoi, „judecătorul” 
porunci: 

— Aduceţi-mi o farfurie cu apă caldă. 

— Pentru ce? întrebară copiii mirati. 

— O să pun în ea dinarii de aur... Dacă deasupra 
apei vor apărea picături de grăsime, înseamnă că 
banii sunt ai băcanului care vinde unt, el toată ziua 
pune mâinile pe marfa lui şi are mâinile pline de 
grăsime, deci şi monedele trebuie să fie pline de 
grăsime. lar dacă nu va apărea nimic, înseamnă că 
banii sunt ai vecinului, care vinde mirodenii. 

Auzind acestea, cârmuitorul oraşului ieşi din 
ascunzătoarea lui, luă pe copilul „judecător” în braţe, 
îl sărută, îl întrebă care-i e numele şi se interesă unde 
locuieşte. 

Întorcându-se acasă, dădu de ştire că mult 
aşteptata judecată se va face a doua zi. Vestea 

aceasta se răspândi în tot oraşul. În clădirea 
judecătoriei se adunară mii de oameni. 

Când amândoi băcanii îşi spuseră din nou 
păsurile, cârmuitorul porunci să i se aducă o farfurie 
cu apă caldă şi basmaua cu dinarii de aur. Puse 
monedele în apă şi la suprafaţă apărură pete de 
grăsime. 

— Arătaţi farfuria mulţimii, porunci cârmuitorul, 
să spună cei de faţă ai cui sunt banii. 

— Ai băcanului cu untul! Ai băcanului cu untul! 
strigară oamenii într-un glas. 

Banii fură înapoiaţi îndată stăpânului lor, iar pe 
vecinul acestuia îl condamnară la închisoare pe viaţă. 

Toţi  începură să laude înţelepciunea 
cârmuitorului. El însă, ridicând în braţe pe băiat, le 
spuse: 

—Nu eu, ci acest băiat a descoperit pe mârşavul 
înşelător. El m-a învăţat cum să duc la capăt această 
atât de încâlcită treabă. 

Leviatan şi vulpea 


ODATĂ, Leviatan, stăpânul împărăției peştilor, 
auzind că vulpea este cel mai înţelept animal de pe 
pământ, a vrut şi el să devină tot atât de înţelept ca 
dânsa. Pentru aceasta, trimise la ea vreo câţiva peşti, 
dintre cei mai mari şi mai puternici, poruncindu-le să-i 
răpească mintea şi să o aducă la el. 

Înotând spre mal, peştii zăriră încă de departe 
vulpea şi începură să bată apa cu cozile. 

Vulpea observă apa ondulându-se şi-i întrebă pe 
peşti: 

—Ce faceţi aici, aşa aproape de mal? 

— Te aşteptam. 

—Pe mine? se miră vulpea. Dar ce nevoie aveţi 
de mine? 

—Cum, încă n-ai aflat că stăpânul nostru 
Leviatan este grav bolnav, mâine-poimâine moare şi 
că tu vei rămâne singurul lui moştenitor? Vestea 
despre mintea ta ascuţită a ajuns până în adâncurile 
mării şi împăratul nostru doreşte ca tu să fi 
împărăteasă peste întreaga împărăție a adâncurilor 
apelor. 

— Dar cum voi ajunge eu până la Leviatan? 
întrebă vulpea. 

— Urcă-te-n spinarea mea, o îndemnă cel mai în 
vârstă dintre peşti, şi eu într-o clipă te voi duce până 
la el. La noi ai să trăieşti fericită; o să ai bogății şi lux; 
ai să mănânci şi ai să bei din belşug şi ai să dormi cât 
o să vrei, nici un animal nu va îndrăzni să te ameninte. 

Vorbele peştilor îi ameţiră capul şi vulpea se 
hotări să pornească la drum lung. 

Când peştii se depărtară la o distanţă mare de 
mal, unde se ridicau valuri înalte, vulpea se sperie şi 
spuse: 

— Dragii mei peşti, acum eu mă aflu în mâinile 
voastre, spuneţi-mi adevărul, ce vreţi să faceţi cu 
mine? Unde trebuie să mă duceti? 

— Acum putem să-i spunem totul, se hotărâră 
peştii. Împăratul nostru Leviatan a auzit că tu eşti cea 
mai înţeleaptă dintre toate animalele de pe pământ. El 
a hotărât ca să-ţi mănânce inima, ca să devină tot atât 
de înţelept ca şi tine. 

Vulpea se cutremură, dar nu se dădu de gol. 

— De ce nu mi-aţi spus asta de la început? Dacă 
ştiam despre ce e vorba, atunci neapărat luam cu 
mine şi inima. Ce nesocotiţi sunteţi! 

— Dar acum, oare, inima nu e la tine? se mirară 
peştii. 

— Se înţelege că nu-i la mine, răspunse vulpea. 
Noi, vulpile, avem obiceiurile noastre. Nu ducem 
peste tot inimile cu noi, ci le luăm numai la nevoie. 
Acum, dacă aveţi trebuinţă de ea, trebuie să ne 
întoarcem la mal. Eu am să alerg până la vizuina mea, 
am să iau inima, care stă ascunsă într-un loc retras, şi 
apoi voi dărui-o împăratului vostru. El mă va răsplăti 
generos, de asemenea şi pe voi pentru zelul cu care 
m-aţi adus cu inimă cu tot. 

— Ai dreptate, spuseră peştii şi se întoarseră 
spre țărm. 

Vulpea sări pe nisipul de pe mal şi începu să 
ţopăie de bucurie. 

—De ce pierzi vremea degeaba? îi spuseră peştii. 
Grăbeşte-te, aleargă după inima ta, ca să pornim din 
nou la drum. 

— Sunteţi nişte proşti! le răspunse vulpea 
râzând. Dacă nu aveam inima la mine, cum puteam eu 
să scap de voi şi de împăratul vostru? 

POVEŞII INDIENE 


De ce-i supărat jaguarul cel negru 


ODATĂ, un jaguar negru a întâlnit un tânăr în 
pădure. Fără multă vorbă l-a prins şi l-a adus acasă. 
Acolo, îndesându-l într-o oală mare, îi zise: 

— Nu te teme, nu te omor! Nici n-o să te fierb, 
nici n-o să te mănânc. Vei rămâne în viaţă! 

Curând se întoarseră acasă fratele şi sora cea 
mică a jaguarului cel negru. Aceştia îl întrebară: 

— Se zvoneşte c-ai prins un tânăr. Unde-i? Vrem 
să-l vedem! 

— L-am îndesat în oala aceasta, răspunse 
jaguarul cel negru. 

— I-ai dat de mâncare? se interesă sora cea mică. 

Jaguarul cel negru clătină din cap. 

— Dă-i un porc mistreţ, zise fratele său. Dacă nu- 
l] poate da gata, îl mâncăm noi pe el. 

Tânărul, auzind cele spuse, se sperie de moarte. 
Nu avu însă încotro, se apucă îndată să mănânce 
porcul mistreţ. De-abia reuşise să înfulece pulpele, că 
se şi săturase până-n gât de-atâta carne. 

Văzându-l abătut, jaguarului cel negru i se făcu 
milă şi-i întinse un vas cu vin de fructe, poruncindu-i 
să bea. Sărmanul tânăr nu voia însă, nici în ruptul 
capului! Cei trei jaguari erau însă neînduplecaţi: ori 
bea şi mănâncă tot ce i se dă, ori plăteşte cu viaţa. 

Apucând vasul cu pricina, tânărul încercă să dea 
de duşcă măcar câteva înghiţituri, însă nu reuşi. 

— Ce faci? se răsti la el jaguarul cel negru. Nu 
ştii să bei? 

Crezând că nu ştie cum să facă, cei doi jaguari îi 
descleştară fălcile, turnându-i tot vinul care se afla în 
vas. 

Văzându-l  neajutorat şi mai ales speriat, 
surioarei jaguarului cel negru i se făcu milă de tânăr 
şi-l ceru de bărbat. Jaguarul cel negru nu avu nimic 
împotrivă. Dar proaspătul mire trebuia să-şi arate 
bărbăţia găsind carne proaspătă pentru tânăra 
nevastă. Îşi luă el arcul şi plecă în pădure. Nu trecură 
decât puţine zile şi se reîntoarse cu zece porci 
sălbatici. 

Jaguarul cel negru îl bătu pe umăr: 

— Eşti bun vânător, deci bun soţ. Sora mea să-ţi 
fie soţie! 

Tinerii trăiră vreme îndelungată în bună 
înţelegere, ba chiar avură doi copii. Când cei mici mai 
crescură şi se mişcau pe brânci prin colibă, tatăl lor îi 
veghea cu drag. 

Odată fiind singur cu copiii, căci soţia sa îngrijea 
plantaţia, se sperie foarte tare: cei doi copii răcneau 
ca fulgerul cel luminos! 

Nevastă-sa îl linişti, însă, spunându-i că toţi 
membrii tribului jaguarului cel negru scot astfel de 
sunete, mai ales când străbat pădurea. 

Apucându-l dorul de casă, tânărul îi spuse soţiei 
sale că pleacă să-şi vadă mama şi sora. Acasă fu 
primit cu bucurie, căci toţi îl credeau mort de mult. 
Maică-sa află că se căsătorise şi că are doi copii. 
Vrând să-i vadă pe cei doi nepoți, îl rugă să-i aducă. 

După ce trecură ploile cele mari, tânărul îşi luă 
soţia şi pe cei doi copii şi plecară la ai săi. Pe aceştia îi 
găsiră chefuind, ameţiţi de-a binelea. Îl şi dojeniră pe 
tânăr: 

— Cum poţi veni cu o astfel de femeie? Nu vezi 
că nu este om adevărat? E jaguar şi, într-o zi, are să te 
ucidă! 

Îi mai spuseră încă multe alte lucruri dojenitoare. 
Vorba se făcu ceartă şi se încheie cu bătaie. Tânărul 
fu ucis. Nevasta-jaguar n-a putut să-şi apere soţul, şi 


78 


fu ucisă şi ea. Copiii se strecurară printre picioarele 
chefliilor şi dispărură în pădure. 

De atunci, jaguarul cel negru vânează din nou 
oamenii, nemaicrezând în sinceritatea lor, pentru a-şi 
răzbuna sora. 

Pasărea nefericită 


ÎNTR-O SEARĂ, două fecioare s-au dus cu 
ulcioarele la un izvor. Prin apropiere, o pasăre colibri 
începuse un tril atât de frumos, încât inima celor două 
fete era cât pe-aci să încremenească de plăcere. O 
ascultară vreme îndelungată. Uitaseră până şi de ce 
veniseră. 

Una din fete, cea mai tânără şi desigur mai 
neştiutoare, spuse: 

— Îmi place atât de mult, încât vreau să-i fiu 
nevastă! 

Pasărea îi auzi vorbele, dar îşi luă zborul 
nevăzută. Fata cea tânără nu-şi mai găsea locul. A 
doua zi, în zori, plecă să caute pasărea cea minunată. 
A găsit-o tocmai unde era pădurea mai deasă. Fără să 
şovăie, fata cea tânără repetă cuvintele din ajun. 

—Bine, spuse pasărea colibri. Vino să-mi vezi 
casa! 

Merseră o bucată de vreme până dădură de casa 
păsării colibri. Cuibul era atât de mic, încât fetei nu-i 
încăpea înăuntru nici un picior măcar. Văzând una ca 
asta, fecioarei îi pierise şi graiul. Pasărea se tot 
învârtea în jurul fetei, o ademenea în fel şi chip să 
rămână, dar aceasta plecă supărată. 

Seara, nefericita pasăre cântă din nou, parcă şi 
mai frumos ca altă dată, doar-doar s-o înmuia inima 
iubitei. Degeaba o aşteptă pasărea colibri pe fecioară 
la fântână. Aceasta auzi pasărea cântând şi zise: 

— Auziţi? E pasărea colibri! Işi cheamă iubita! 

Mama fetei îşi privi mirată fiica. Niciodată n-o 
auzise vorbind astfel până atunci. Nu-i zise însă nimic. 
Fata nu mai părăsi coliba pentru nimic în lume. Nu-i 
mai călcă piciorul pe la izvor când cânta pe-acolo 
pasărea colibri. Celeilalte fete îi spuse aşa: 

— Să mă mărit cu el? Nu vezi ce leneş este? 
Toată ziua cântă, dar colibă nu ştie să-şi facă! Auzi? Şi 
cică mă mai vrea şi de nevastă, neruşinatul! 

Se spune că, de atunci, pasărea colibri îşi cântă 
nefericirea. 

POVEŞII CHINEZE 


Prinţesa şi păstorul 


TRĂIA ODATĂ un păstor care doinea aşa de 
frumos din fluier, că i se dusese vestea peste mări şi 
ţări. 

Tot pe atunci trăia şi o prinţesă frumoasă, de 
parcă era cioplită în marmură albă. 

Într-o zi, plimbându-se prin grădina palatului, 
prinţesa auzi un viers încântător, care o pironi locului. 
Era fluierul păstorului. Prinţesa îşi chemă îndată 
slujnica şi-i spuse: 

— Ascultă  viersul ăsta fermecat; du-te de 
iscodeşte şi vezi cine cântă. 

La înapoiere, slujnica îi spuse prinţesei: 

— Nu e nici un viers fermecat, cântă un păstor 
din fluier. 

Stând ele aşa de vorbă, se auzi iarăşi melodia 
fermecată. Atunci prinţesa trimise slujnica să-l caute 
şi să-l aducă pe păstor. 

Slujnica plecă îndată şi-i spuse păstorului că are 
poruncă să-l aducă în faţa prinţesei. 

Păstorul, ascultând porunca, se înfăţişă îndată la 
palat. Bucuroasă, prinţesa îl pofti în casă, îl împodobi 
cu veşminte scumpe, încât semăna cu un adevărat 
prinţ, şi-l opri la palat fără ştirea tatălui său, 
împăratul. 

După o vreme, împăratului i se păru ceva ciudat 
la singura lui fiică şi dădu poruncă unui slujbaş s-o 
urmărească. Acestuia nu-i fu greu să bage de seamă 
ce se întâmplă şi-i duse vestea împăratului cum că în 
camera prinţesei se află un păstor în straie de prinţ, 
nu se ştie de unde venit. Auzind, împăratul se sperie 
foarte tare şi porunci ca, în aceeaşi seară chiar, 
păstorul să fie legat şi aruncat în mare. Cine ar fi 

putut să se împotrivească poruncilor împăratului? 
Păstorul fu legat fedeleş, în timp ce prinţesa plângea. 

Gata să fie dus, păstorul îi spuse acesteia: 

— Nu mai fi tristă, prinţesă! La anul, în cea de-a 
treia lună, voi sosi pe un cal înaripat să te iau cu 
mine! 

Dar nu apucă să-şi termine vorba, că fu smuls de 
lângă prinţesă. El însă nu se pierdu cu firea şi-şi 
aminti că, atunci când prinţesa îl împodobise cu 
veşmintele alese, parcă-i strecurase ceva în buzunar 
şi-i spusese să se folosească de acel lucru când va fi în 
pericol. Şi începu să se zbată până-şi eliberă o mână şi 
scoase din buzunar un galben de aur. Se gândi ce se 
gândi, apoi dădu aurul ostaşilor care-l duceau, 
zicându-le: 

—Mie nu-mi mai este de nici un folos aurul 
acesta. Luaţi-l voi! 

Văzând aurul, soldaţii se mai înmuiară, precum 
spune proverbul: „Chiar dacă vrei să omori în bătaie o 
vacă, las-o mai întâi să bea apă”. 

— Eu mă aflu în pragul morţii, împliniţi-mi ultima 
rugăminte, rogu-vă! mai zise păstorul. 

Apoi îi rugă să-l dezlege înainte de a-l arunca în 
apă, iar aceştia îi îndepliniră dorinţa. 

Fiind aruncat în apă, el nu se înecă şi începu să 
plutească până ce ajunse la o mică insulă. Dar pe 
această insulă nu se afla picior de om sau de animal. 
Totul era acoperit cu o iarbă măruntă şi arbuşti. Nici 
vorbă de hrană sau altceva. Se căută din nou prin 
buzunare şi mai găsi un ac şi aţă. Îndoi vârful acului 
întocmai ca un cârlig, trecu aţa prin urechile acului, şi 
aşa îşi făcu o undiţă cu care începu să pescuiască. A 
pescuit o grămadă de peşte, apoi a strâns vreascuri, a 
aprins un foc şi a fript peştele. De atunci s-a hrănit 
mereu cu peşte, aşteptând să treacă vreo barcă, dar 
nu se ivea nimic. Până ce, într-o zi, se ivi plutind pe 
apă un cuib de pasăre care se apropia din ce în ce de 

insulă. Când a ajuns la mal, păstorul văzu în cuib doi 
pui de cocor. li luă pe insulă şi începu să-i hrănească 
şi pe ei cu peşte. 

Păstorul se împrieteni cu cei doi pui şi îşi duceau 
zilele împreună. Puişorii crescură, ajungând nişte 
cocori aşa de mari, cum nu se mai văzuseră. În fiecare 
zi ei zburau departe de insulă şi se întorceau la apusul 
soarelui. 

Într-o zi, cocorii nu se mai întoarseră la timp. 
Păstorul îi aşteptă ce-i aşteptă, dar când îşi pierduse 
orice nădejde îi văzu venind. Şi, minune, unul din ei 
avea în cioc un fluier de jad! Păstorul îl luă şi începu 
să cânte. Auzind cântecul, cei doi cocori îşi ridicară 
aripile şi începură să joace. 

Într-o seară, când cocorii se întoarseră din 
depărtări, se lăsară în faţa păstorului, ca şi cum l-ar fi 
îmbiat să încalece. Acesta îi întrebă: 

— Să încalec pe spatele vostru? 

A Iar cocorii dădură din cap în semn de învoială. 
Încălecă deci pe unul din ei şi amândoi cocorii se 
înălţară în văzduh. În seara aceea luna avea o lumină 
palidă. Cocorii zburară peste 3000 li! de mare, peste 
3000 li de deşert, peste 3000 li de munte şi apoi 
începură să se rotească deasupra unui palat şi-l lăsară 
jos pe păstor. Când se uită în jurul lui, păstorul văzu 
că se afla chiar în curtea palatului prinţesei, dar 
cocorii îşi luaseră din nou zborul. 

Tocmai atunci ieşi din palat prinţesa şi, când 
dădu cu ochii de păstor, îl îmbie să intre înăuntru şi-i 
zise: 

— Cu părere de rău trebuie să-ţi spun că pe 
lumea asta noi doi nu putem să fim împreună. Nu pot 
să mă opun poruncii tatălui meu: mâine e ziua 
sorocită să mă mărit cu un prinţ pe care mi l-a ales 
chiar tatăl meu, şi eu nu mă pot împotrivi. 


l Un li- 0,500 km. 

Şi prinţesa îi povesti visul ce-l avusese cu o 
noapte mai înainte: 

—lIeri noapte, am visat că erai călare pe un cocor 
şi, cântând din fluierul de jad, ai căzut din înaltul 
cerului în braţele mele. Îndată m-am trezit şi m-am 
dumirit că n-a fost decât un vis. Aş fi dorit atât de 
mult să fie adevărat. 

Apoi îi ceru fluierul de jad, pe care păstorul i-l 
dărui cu bucurie. Luând fluierul, prinţesa îi mai spuse: 

— Mâine să vii la nunta mea şi atunci vei înţelege 
multe ciudăţenii din lumea asta. Şi acum nu trebuie să 
mai rămâi aici. Pleacă mai repede! 

A doua zi, păstorul se duse la nunta prinţesei, 
ascunzându-se printre nuntaşi. 

Ginerele aranjase un mare ospăț în cinstea 
miresei, la care invitase toţi marii demnitari. Incepu 
să bată tobele, se înfăţişă mireasa, însoţită de o 
slujnică de încredere, fură aprinse mirodenii şi 
închinate pahare în cinstea mirilor. 

În acest timp, mireasa scoase fluierul de jad şi 
zise: 

—Bărbatul meu trebuie să ştie să cânte din acest 
fluier şi aş vrea să încerce în faţa tuturor. 

Slujnica dădu fluierul mirelui, care-l duse la gură 
şi începu să sufle în el. Dar, oricât se strădui el, 
fluierul nu scoase nici un sunet. 

Prinţesa dădu din cap şi zise: 

— Acesta este un fluier fermecat. Dacă nu scoate 
nici un sunet, înseamnă că mare urgie se va abate nu 
numai asupra acestei familii, ci asupra întregii ţări. De 
aceea, poftesc pe toţi bărbaţii să încerce, pe rând, să 
cânte din el. 

Dar nici unul nu fu în stare să scoată măcar Un 
sunet din fluier. La urmă îi veni rândul şi păstorului. 
Şi, cum suflă în el, cum fluierul începu să cânte. 

Atunci prinţesa zise: 

— Acest păstor, deşi are hainele ferfeniţă, este 
bărbatul meu. 

Toată lumea se ridică în picioare. 

Auzind, împăratul dădu poruncă să i se taie capul 
păstorului. Dar, în acea clipă, cei doi cocori se lăsară 
din văzduh: pe unul încălecă păstorul şi pe celălalt 
prinţesa şi apoi se înălţară din nou în slăvile cerului, 
ducându-i în acea insulă pustie. Şi au trăit acolo, în 
fericire, până la adânci bătrâneţi. 

Curcubeul în cinci culori 


DE FIECARE DATĂ, după ploaie, pe cerul senin 
apare curcubeul în cinci culori: roşu, galben, albastru, 
portocaliu şi verde, colorând crestele munţilor. 

Curcubeul are o legendă foarte frumoasă. 

Se spune că demult, tare demult, trăia pe 
muntele Yao un tânăr pe nume Agu, orfan de mamă şi 
de tată din fragedă copilărie. Părinţii nu-i lăsaseră 
moştenire decât un târnăcop şi o seceră. Agu a 
început să sape în piatră şi încet, încet a desţelenit o 
bucată bună de pământ. 

Primăvara, la cântecul cucului, băiatul punea 
sămânţa în pământ şi până în vară pământul se 
acoperea de verdeață. 

Toamna, Agu strângea recolta galbenă ca aurul 
şi era foarte bucuros că poate să trăiască de pe urma 
muncii sale. Într-o vară a secerat şapte zile şi şapte 
nopţi, să-şi umple ochi hambarul, dar, cu cât secera, 
cu atât rămânea mai mult de secerat. Secerând el aşa 
cu mare sârg, de se umpluse tot de sudoare, văzu 
venind în zbor şapte cocori de mai mare frumuseţea, 
care începură să zboare în rotocoale deasupra lui. 
După un timp, se îndreptară spre creasta muntelui 
Yao; deodată cel mai mic dintre cocori zise: 

— E aşa de frumos pe muntele Yao, hai să pe 
lăsăm jos şi să privim! 

Cei şapte cocori căzură la învoială şi într-o clipă 
se lăsară peste lanul lui Agu, prefăcându-se în şapte 
fete frumoase de mai mare dragul. Agu se apropie de 
ele şi le întrebă: 

— Cine sunteţi voi? 

— Suntem fiicele Împăratului de Jad, răspunseră 
fecioarele, şi am venit să te ajutăm să strângi grânele. 
Dar pe tine cum te cheamă, frăţioare? 

Râzând, băiatul spuse: 

— Agu. 

Zânele îşi scoaseră aripile şi se apucară de 
treabă. 

Auzind că vor să-l ajute, băiatul se bucură foarte 
tare. Cea de-a şaptea zână, văzând că băiatul era plin 
de sudoare, îi luă secera din mână şi-i zise: 

— Lasă-mă pe mine să secer! 

Îndată, zânele dădură gata lanul, iar cea mai 
mică gândea: „Ce bine ar fi să trăiesc de acum încolo 
alături de Agu!”. Prinzând curaj, zise: 

— Agu, ascunde-mi aripile! 

La început, băiatul nu prea înţelese despre ce 
este vorba, dar, la îndemnul fetei, îi luă aripile şi le 
ascunse. 

Când terminară de secerat, luna era de acum 
sus, pe creasta muntelui. Văzând zânele că se făcuse 
târziu, se grăbiră să-şi pună aripile şi să se 
pregătească de plecare. Când toate şase erau gata, 
băgară de seamă că sora lor mai mică nu-şi găseşte 
aripile. 

— Surioară, cum de nu ai avut grijă de aripi? o 
întrebară surorile mai mari. 

—Luaţi-o voi înainte, le răspunse zâna cea mică, 
şi după ce-mi găsesc aripile vin şi eu. 

După plecarea celor şase surori, Agu se apropie 
de zână şi-i spuse: 

— Acum, că ai rămas singură, dacă nu te superi, 
vino la mine în colibă. 

Fata, care se îndrăgostise de băiat, se învoi 
îndată. Agu aprinse lampa şi se aşezară la masă. 

Aşa ajunseră cei doi soţ şi soţie; şi duceau o viaţă 
fericită, iar după un an zâna născu un băieţel dolofan, 
căruia îi puseră numele Micuţul Frumos. 

Aflând Împăratul de Jad că cea de-a şaptea zână 
s-a măritat cu un pământean, tare se mai mânie. Le 
chemă pe cele şase zâne în faţa lui şi le mustră rău că 
nu şi-au adus surioara înapoi. Apoi trimise Spiritul 

Tunetului s-o aducă pe zâna cea mică acasă. Acesta, 
călare pe pasărea-nor, ajunse pe acoperişul colibei 
celor doi, spunându-le că împăratul o vrea înapoi pe 
fiica sa: 

— Cea de-a şaptea zână, ai călcat obiceiurile 
străbune şi te-ai măritat cu un pământean, zise el. 
Împăratul îţi porunceşte să te întorci îndată în palat! 

Fata îi răspunse din colibă: 

— Vreau să trăiesc alături de Agu până la adânci 
bătrâneţi. Intoarce-te şi spune-i împăratului că nu pot 
să-i ascult porunca. 

Spiritul Tunetului se întoarse la împărat şi-i 
spuse cele zise de fată. Mânios, de-i ieşiră ochii din 
cap şi-i tremura barba, împăratul îl trimise a doua 
oară s-o aducă pe fată. Spiritul Tunetului iscă un vânt 
cu tunete, de se zgâlţâia coliba din temelii, dar fata 
tot nu ascultă porunca împăratului. 

— Nu te gândeşti, zână, oare cum poate un ou să 
spargă o piatră? Porunca împăratului nu poate fi 
încălcată, îi zise Spiritul Tunetului. 

Dar fata răspunse: 

— Du-te şi spune-i împăratului că nu mai am aripi 
şi nu mai pot să zbor. 

Şi Spiritul Tunetului plecă tot singur. 

După plecarea lui, cea de-a şaptea zână nu mai 
avu linişte. Simţea aşa de parcă avea o piatră pe inimă 
şi începu să slăbească. Văzând Agu cum zâna e tot 
mai încercănată şi mai palidă, începu şi el să se ia de 
gânduri. Era tocmai sărbătoarea prinsului păsărilor! şi 
Agu împreună cu fiul său, Micuţul Frumos, se duseră 
şi ei să prindă păsări, să-i dea zânei carne să mănânce 
spre a o pune pe picioare. Prinseră un coş de păsări 
pe care le duseră acasă şi, văzând câtă grijă i se arată, 
zâna se mai linişti. 


1 Prinsul păsărilor - la minoritatea Yao, sărbătoarea prinsului 
păsărilor înseamnă începutul toamnei, când cade bruma. 

Spiritul 'Tunetului se înfăţişă împăratului şi-i 
spuse că zâna a şaptea şi-a pierdut aripile şi nu se mai 
poate întoarce în cer. Împăratul de Jad zise: 

—Nu te cred! Ea găseşte tot felul de pricini să nu 
se mai întoarcă. Prefă-te în muritor şi mergi pe 
pământ să vezi care-i adevărul! 

Spiritul Tunetului se prefăcu într-o tânără fată şi 
se duse la coliba lui Agu. Acasă nu era decât Micuţul 
Frumos, care se juca de-a zburatul păsărilor, aşa cum 
văzuse că zboară ele când fusese cu tatăl său la 
sărbătoare. 

—Micuţule Frumos, eşti grozav, aşa de mic şi 
vrei să zbori! îi zise fata. 

— Ce bine ar fi să fiu şi eu pasăre! Mi-aş deschide 
aripile şi, unde aş vrea, acolo aş zbura! răspunse 
băieţelul. 

— Am auzit că mama ta ar avea o pereche de 
aripi, oare unde le-a ascuns? întrebă ea. 

Băiatul se gândi ce se gândi, apoi spuse: 

— Eu ştiu unde sunt ascunse. M-a dus tata odată 
să le văd. 

Spiritul Tunetului se întoarse în ceruri şi-i spuse 
Împăratului de Jad cele aflate. Mânios, Împăratul de 
Jad îl trimise iarăşi s-o sfătuiască pe cea de-a şaptea 
zână să se întoarcă în palat. Acesta stârni o ploaie cu 
piatră, care era gata-gata să dărâme coliba lui Agu. 

— Zână a şaptea, ţi-ai ascuns aripile şi acum îl 
minţi pe împărat. Intoarce-te în ceruri, că altfel nu va 
fi bine nici de tine, nici de fiul şi nici de bărbatul tău. 
Alege, moartea sau viaţa! 

Ce să facă sărmana zână? Să se întoarcă în 
ceruri, nu-i venea să se despartă de bărbatul şi de fiul 
ei. Să nu se întoarcă, însemna să-i omoare cu bună 
ştiinţă! 

Nespus de mâhnită, îi zise bărbatului: 

— Agu, pentru viaţa ta şi a fiului nostru, pentru 
viaţa noastră, trebuie să mă întorc în cer, la tatăl meu. 

Dar ţine minte: în cea de-a şaptea zi a celei de a 
şaptea luni să vii cu băiatul la poalele muntelui. Şi de 
vei vedea un curcubeu în cinci culori, să apuci bine de 
un capăt, şi eu am să vă trag în cer. 

Şi astfel a hotărât zâna să plece din rândul 
pământenilor, lăsându-şi bărbatul cu inima sfâşiată de 
durere. 

Agu a scos aripile din ascunzişul lor, le-a curăţat, 
le-a lustruit şi i le-a pus pe spate, apoi ea a zburat de 
pe pământ pe scaun, de pe scaun pe masă, apoi afară. 
Bărbat şi fiu au condus-o până la poartă, ea s-a mai 
uitat încă o dată la ei şi apoi şi-a luat zborul către 
înălţimi. 

După plecarea zânei, în colibă se aşternu 
tristeţea. Lui Agu i se părea că zilele sunt prea lungi: 
o zi i se părea o lună şi abia aştepta să vină cea de-a 
şaptea zi a celei de-a şaptea luni, să se întâlnească cu 
soţia iubită. Dar iată că a venit şi sorocul. În ziua 
aceea ploua mărunt; Agu luă copilul şi se duseră la 
poalele muntelui. După ce încetă ploaia, pe cer se 
aşternu curcubeul în cinci culori. Tată şi fiu apucară 
puternic de capătul curcubeului. Văzând cea de-a 
şaptea zână că a venit ziua când îşi va revedea 
bărbatul şi fiul, fu nespus de bucuroasă şi-şi încordă 
forţele, trăgându-i cu toată puterea în cer. Acum erau 
iarăşi toţi trei împreună. 

Agu trăia acum în alt fel de lume. Cea de-a 
şaptea zână îi zise: 

— Trebuie să mă asculţi pe mine! Tu nu cunoşti 
obiceiurile cerului şi ai putea foarte uşor să stârneşti 
mânia împăratului, ceea ce te-ar putea duce la pieire! 

Împăratul de Jad îi ura pe muritori, şi cu atât mai 
mult pe bărbatul fiicei sale, şi în ascuns plănuise cum 
să-l piardă. 

Într-o zi, când Agu intrase în palat, un porc uriaş 
se repezi asupra lui. Dar el începu să strige, fără 
teamă: 

— Împărate, împărate! şi pe loc porcul se prefăcu 
în împărat care, râzând, îi zise: 

—Eşti grozav! 

Dar împăratul tot nu se lăsă, şi altă dată îi zise 
lui Agu: 

— Agu, vreau să mergem împreună să ardem 
toate buruienile de pe Muntele Ciocârliei şi să 
plantăm pomi fructiferi. 

Agu o căută îndată pe nevastă-sa, să-i ceară 
sfatul. Aceasta îi spuse: 

— Împăratul vrea cu tot dinadinsul să te piardă. 

Şi-l învăţă cum să se poarte când ajung acolo. A 
doua zi, Împăratul de Jad plecă împreună cu Agu la 
Muntele Ciocârliei. Acolo, împăratul îi zise lui Agu: 

— Eu mă duc la poalele muntelui să pun focul, tu 
du-te pe vârf să-l înteţeşti. 

Dar, cum aprinse focul, se stârni un vânt 
puternic şi pe loc tot muntele fu cuprins de o flacără 
uriaşă, gata-gata să-l prefacă în scrum şi pe Agu. 
Amintindu-şi de vorbele zânei, acesta scoase o batistă 
albă şi o flutură deasupra focului, înăbuşindu-l. 

Împăratul a mai încercat de atunci în mai multe 
feluri să-l piardă, dar n-a reuşit. 

Văzând că nu poate să-i vină de hac ginerelui 
său, în nici un fel, împăratul plănui cum să-l piardă pe 
nepot. Într-o zi, când cei doi erau plecaţi şi Micuţul 
Frumos se juca vesel cu un capăt al curcubeului, 
împăratul îi dădu brânci şi băiatul căzu din cer pe 
pământ. 

De atunci se zice că cei doi soţi plâng mereu 
după copilul pierdut. Lacrimile lor se prefac în 
curcubeu şi ei tot aşteaptă ca Micuţul Frumos să se 
prindă de curcubeu şi ei să-l tragă iarăşi în cer. 

Şoricelul de aur 


UN MARE DEMNITAR avea o adevărată patimă 
pentru bani. Deşi strânsese sume însemnate, totuşi tot 
timpul se plângea că nu-i ajung banii. 

De dimineaţa până seara îşi tot frământa mintea, 
încercând să găsească noi şi noi tertipuri pentru a 
agonisi cât mai mulţi bani. 

El era din cale-afară de calic şi nu numai că 
storcea bani de la oamenii sărmani,dar căuta tot felul 
de pricini să ia bani şi de la demnitari mai mici în rang 
decât el. 

Într-o zi, din senin, îi chemă pe toţi supuşii lui şi 
le spuse următoarele: 

— Peste câteva zile va fi ziua mea de naştere şi 
am auzit că toţi doriţi să-mi faceţi un dar, drept care 
îmi este foarte greu să vă refuz. Nu contează valoarea 
darului, totuşi aş dori să vă aduc la cunoştinţă că anul 
acesta este o aniversare rotundă, împlinesc cincizeci 
de ani şi că sunt născut în zodia şoarecelui. Aşa că v- 
aş ruga ca darul ce mi-l faceţi să nu fie mai puţin de 
cincizeci liang!. 

Când termină de spus acestea, zâmbi pe sub 
mustață şi mai adăugă: 

— Va fi, într-adevăr, un semn ce-mi va purta 
noroc! 

Oamenii ascultară, privind unul la celălalt, cu 
uimire şi înghițind în sec. În cele din urmă însă, 
neavând încotro, trebuiră să împrumute bani pentru 
darul marelui demnitar. În districtul condus de acesta 
se afla pe atunci un om nespus de linguşitor. El reţinu 
foarte bine că demnitarul este născut în zodia 
şoarecelui şi imediat se duse la magazinul de bijuterii 
şi comandă un şoricel de aur, pentru a-l dărui 
sărbătoritului. 


1l Un liang - 50 g argint 

Când fu gata, linguşitorul îl luă şi-l duse imediat 
demnitarului. Acesta, văzând darul, făcu ochii mari, 
examinând obiectul cu bucurie. Văzând reacţia 
demnitarului, linguşitorul spuse: 

—Dacă, din întâmplare, se iveşte un post mai 
bun, v-aş ruga să vă gândiţi şi la mine, sluga 
dumneavoastră supusă! 

Demnitarul îi luă repede vorba din gură: 

— Bineînţeles, bineînţeles! Dar trebuie să-ţi spun 
că de la ziua mea vor mai trece încă zece zile şi va fi 
ziua soţiei mele. 

Linguşitorul înţelese repede şi spuse: 

— Am să-i dăruiesc şi soţiei dumneavoastră un 
şoricel de aur, ca să fie o pereche. 

Dar de data aceasta demnitarul nu se arătă deloc 
mulţumit, ci, clătinând capul întruna, spuse: 

— Nu, nu, soţia mea nu este născută în zodia 
şoarecelui, ci în zodia bivolului! Dacă ai de gând să-i 
aduci un cadou, atunci dăruieşte-i un bivol din aur! 

Linguşitorul, auzind o astfel de dorinţă ne- 
maipomenită, nu mai putu scoate o vorbă. 

Turta pictată 


TRĂIAU ODATĂ doi bogătaşi zgârciţi, care 
semănau atât de mult între ei, încât au devenit şi fraţi 
de cruce. 

Într-o zi, fratele mai mic trebuind să plece la un 
drum mai lung, pentru negustorie, s-a gândit să 
treacă pe la fratele mai mare să-şi ia rămas bun. A 
luat cu el un coş frumos împletit din coceni de 
porumb, pentru a i-l face cadou fratelui, la despărţire. 
În casa fratelui mai mare nu o găsi decât pe cumnată- 
sa, căreia îi zise: 

— Vai, cumnată dragă, curând am să plec la un 
drum lung, aşa că astăzi am venit la voi ca să-mi iau 
rămas bun de la tine şi de la fratele mai mare. Îmi cer 
scuze însă că, neştiind ce vă trebuie, v-am adus o mică 
atenţie în semn de despărţire: acest coş şi vă rog 
frumos să-l primiţi cu toată bucuria. 

— Vai, frăţioare, să cheltuieşti atâţia bani pentru 
noi, doar suntem rude?! Aş vrea să-ţi mulţumesc în 
locul fratelui tău, care, regret că nu este azi acasă, să- 
ţi mulţumească pentru cadoul frumos ce ni l-ai făcut... 

Cumnata se gândea în sinea ei: „Indiferent ce mi- 
a adus, după tradiţie, dar şi în virtutea politeţii eu 
trebuie să-l opresc la masă. Dar cu ce să-l tratez?” 
După ce chibzui un timp, îşi zise: „Ah, am găsit 
soluţia!” şi, bucuroasă, îi spuse cumnatului său: 

— O, frăţioare, de astăzi ne despărţim şi nu se 
ştie când ne vom mai revedea, aşa că, te rog, nu pleca 
şi fă-mi plăcerea de a rămâne la masă, chiar dacă 
fratele tău nu este acasă: nu mă poţi refuza, nu-i aşa? 

Nu mai aşteptă răspunsul omului şi aşeză repede 
masa, punând două perechi de beţişoare, două 
farfurii, iar în mijlocul mesei un platou mare. Scoase 
apoi o pensulă şi o hârtie şi pictă în tuş o turtă mare 
rotundă, cu mult susan. 

— Te rog, frate, spuse cumnata, serveşte cât e 
caldă şi proaspătă, dacă se răceşte nu va mai fi atât 
de gustoasă! 

— Da, cumnată, spuse frăţiorul, am să servesc cu 
plăcere. 

Fratele se prefăcu şi el că mănâncă, duse 
beţişoarele la gură şi mestecă, savurând gustul turtei 
cu susan. 

După un timp, păru că s-a săturat, se ridică de la 
masă şi plecă, luându-şi rămas bun de la cumnată-sa. 

Nu trecu mult timp şi se întoarse stăpânul casei. 
Soţia sa îl întâmpină şi-i spuse repede: 

— Ghici, cine a trecut astăzi pe la noi? Fratele 
tău, care a venit să-şi ia rămas bun de la noi şi 
bineînţeles nu a venit cu mâna goală, a adus şi un coş 
împletit din coceni de porumb. 

Cum termină de spus, îi şi arătă bărbatului darul 
primit de la fratele lui de cruce. 

— Vai, nevastă, fratele a adus un cadou, tu nu l-ai 
oprit la masă? 

— Cum de nu, l-am omenit cum se cuvine. 

—Ce-aţi mâncat? 

— Turtă, vezi bine, hai să-ţi arăt! 

Soţul se duse repede la masă şi, văzând turta 
pictată în farfurie, oftă adânc, zicând: 

— Dacă eram eu acasă, nu-i dădeam o turtă atât 
de mare şi atât de frumoasă, în semn de despărţire! 


96 


Zgârcitul şi cei trei calici 


UN ZGÂRCIT avea trei fete. Când acestea 
ajunseră la vârsta măritişului, zgârcitul căută câte un 
soţ pentru fiecare din ele, alegându-i tot dintre 
zgârciţii satului. 

În apropierea zilei sale de naştere, zgârcitul îi 
adună pe gineri şi le spuse cu voce prefăcută: 

— Copiii mei, să nu cheltuiţi bani mulţi pe 
darurile ce aveţi a mi le face peste câteva zile. Mai 
degrabă aduceţi-mi fiecare câte o damigeană cu vin, 
iar eu voi fi foarte mulţumit. 

Neavând cum să refuze, ginerii au încuviinţat cu 
respect, apoi au plecat. 

Pe drum, ginerele cel mare gândea însă cam aşa: 
„Damigeana cea mare, pe care trebuie s-o dau 
socrului, costă o mulţime de bani, iar dacă o voi umple 
şi cu vin, să vezi atunci cheltuială! Dar dacă şi ceilalţi 
doi gineri vor veni cu damigene cu vin, ca să scap de 
cheltuială ce-ar fi s-o umplu cu apă?” Zis şi făcut! N- 
avea de unde să ştie însă că şi confrații săi mai mici se 
gândiseră să facă la fel. 

La sărbătoare, zgârcitul se trezi dis-de-dimineaţă 
şi-şi pregăti un butoi mare pentru vinul ce va fi adus 
de către cei trei gineri ai săi. Tot pregătindu-l şi 
uitându-se la butoi, gândea: „Dacă aici nu pun nici 
măcar o picătură de vin, ginerii mei îşi vor închipui că 
sunt aşa de zgârcit, încât de ziua mea beau vin numai 
de la ei. Dar ca să iau vin trebuie să scot bani şi să 
cumpăr, lucru ce nu-mi este deloc pe plac. Aşa că mai 
bine pun în butoi o găleată cu apă rece de la fântână, 
că la atâta vin cât or să aducă ei n-o să se cunoască”. 

Iată că ginerii nu întârziară să se arate, fiecare 
tinând în mână câte o damigeană de vin, darul către 
socrul lor cel drag. Acesta, zâmbind, îi primi pe cei 

trei, care nu mai conteneau lăudându-şi fiecare 
băutura. Ginerele cel mare, începu primul: 

— Vinul meu este nemaipomenit, iar aroma lui se 
simte de la trei kilometri. Dacă bei un pahar şi fugi 
trei kilometri, încă îi mai simţi aroma. 

Ginerele mijlociu se semeţea şi el spunând: 

— Ce am adus eu este mult mai bun şi se cheamă 
„nu poţi bea mai mult de un pahar”. Dacă te-ncumeţi 
să bei mai mult, cazi mort de beat. 

Mezinul, la rândul său, spuse: 

— Ce vă tot lăudaţi cu aşa-zisa voastră băutură? 
Vinul pe care l-am adus eu este într-adevăr băutură 
bună. Numai dacă-l miroşi, şi te îmbeţi, darmite să-l 
mai şi bei! 

Zgârcitul nu mai putea de bucurie. Porunci 
argatului să pună vinul adus de gineri în butoiul cel 
gata pregătit. Se aşezară apoi cu toţii la masă 
ridicând paharele. Sărbătoritul sorbi o înghiţitură, dar 
i se păru fără nici un fel de gust. A înghiţit însă în sec, 
gândindu-se că din cauza găleţii lui de apă s-a stricat 
vinul şi, neavând de ales, bău mai departe, spunând: 

— Ah, bună băutură! 

Iar ginerii încuviinţară sorbind şi ei, pahar după 
pahar. 

Slujitorul casei, nesimţind nici un fel de miros, se 
tot întreba: „Ce fel de băutură bună o mai fi şi asta 
fără nici un miros?” Aşa că luă cu o jumătate de 
tărtăcuţă vin, sorbi, apoi scuipă, spunând înciudat: 
„Ce familie zgârcită! Şi-n zi de sărbătoare se bea apă 
rece şi se strigă că-i cel mai bun vin”! 

